text:
Huunde nde nganndu-ɗen e nokkuuji men, jeyaande e sato Fuuta, nder jeeri e to pooɗe. Waande. Mahata waande ko mooƴu, hoɗi e nder mum ko mooƴu. Ƴeew ngel kullel no foti famɗude nii, ina maha ndee huunde no wayi mawnude e mum nii. So a haawaama ɗum, ƴeew neɗɗo. Ƴeew ko neɗɗo mahata koo e ko fewjata ko no wayi ɓurde ɗum doole. Ɗum fof ko haa wuura, daɗnda geñgol mum. Mooƴu ne ko noon tan. Ngu mahirta baaɗe, ko haa ngu daña ɗo ngu ɗuhii. Ko wonaa ɗum koo, baaɗe ina kaawi annduɓe koowooje e haralleeɓe mahdi fof : hol no mooƴu waɗata haa fotnda nguleeki e tolno gaas karbonik (henndu foofaandu) nder waande, nduu suudu leydi ndu meeteruuji 2 haa 3 tooweeki, hoɗaandu fotde miliyoŋ kullel ? Won wiɗto jaabii ɗe naamne !
Haa e sahaa mo ɓooyaani, wiɗto ngoo ɓurnoo toppitaade ko baaɗe Inndo, ɗe nganndu-ɗaa keewi wonde ko les ɓuuɓri. Ɗuum noon fooɗde heen binndanɗe wonande potndugol nguli ina waawi waasde hawrande heewɓe. Kono, won kippu duɗal jaaɓi haaɗtirde MIT (to Amerik) wiɗti ɗo ɓadii baaɗe soggeeje (laddeeji kuɗooli e leɗɗe) Afrik, ɗe nganndu-ɗaa kam en ngoni ko e naange wulnge, ɗe mooƴu mbiyeteengu Macrotermes michaelseni (innde ganndal mooƴu men) mahata. Ɓe teskiima baaɗe ɗee ina nguurorii bannge ŋorol peccol, eɗe mbaɗi gudde ɗe 0,5 cm keewɗe, julyutondirɗe, no tunelaaji nii, gaaɓnooje gostondiral henndu nder waande hee. Ga boowal, nguleeki weeyo ina wayloo hakkunde 15 haa degereeji 20, kono to nder waande too, ka waylotoo tan ko hedde degereeji 8. CO2 oo kañum waylaaki, ko ɗo gootel tan woni e nder waktuuji 24.
Ɗuum firti ko waande soklaani ɓuuɓnooji (climatiseurs) so wulii, walla wulneede so ɓuuɓol arii, weeyo mum ko hakindiingo tan. Ɗummɗoon noon ko sabu no mahraaa nii. Ndeke annduɓe men ko faati e mahdi ina mbaawi tiimtaade heen ngam mahande en ɗuhorɗe ɗe coklaani wulneede walla ɓuuɓneede, jondiniiɗe e koye mum en. Mooƴu ko haralleeɓe mahngo yuɓɓuɓe, mahrooɓe peeje juumtuɗe : tunelaaji e gudde naatnirɗe henndu, potndirɗe nguleeki e olweende, kuutoragol semmbe e goppe.
Bookara A. Bah


c: text/html

text:
Njillu Makki Sal, Hooreejo Leydi Senegaal he nder Fuuta: So en ndaardi ɗum lonngorɗe men
Hooreejo leydi Senegaal Makki Sal, tiiminii hannde njillu mum to rewo Senegaal ngu o fuɗɗinoo gila ñalnde Hooree-biir, 12/06/2021. Ko njillu ɓooyngu dumiingu hakke yontere (12-19 Korse 2021). O yilliima heen diiwal St. Louis e diiwal Maatam. Ko ɗeeɗoo diiwe ɗiɗi soomi ko wonno hanki leydi Fuuta Tooro to bannge Senegaal. Ndeke eɗen mbaawi wiyde he nder ndee ɗoo yontere, laamu Senegaal eggi fayti Fuuta Tooro.
Njillu nguu yeeyniraa ummoraade he laamu leydi ndi ko wonnde ko ngu njillu faggudu, kono sikke alaa, tawa kadi geɗe goɗɗe keewɗe ene coomii heen. Ko adii fof eɗen ciftina wonnde Makki Sal hayso tawii o jibinaaka he nder Fuuta, kadi o nehaaki toon ne, o innitortoo ko wonde Fuutanke nde tawnoo ko toon jibnaaɓe makko ɗiɗi fof ngiwi koɗoyi Siin, leydi Seereraaɓe, he wuro Fatik ngo o jibinaa ngo. Gila nde Makki Sal fuɗɗi dowlude he dawrugol e jogaade yiɗde foɗanaade ko toowi he nder laamu Senegaal, o fuɗɗii fooɗtude asli makko fuutankaagal, nde tawno pulaar wiyi, “doole liingu ko ndiyam”, kadi rokkata semmbe he dawrugol ko dañde ɗo ɓaarii. Ndeke Makki faamii law, wonnde so omo yiɗi sippireede o liɓa ala e sago fuutankooɓe njeyee e ngemmbuɓe mo.
Hakkunde Makki Sal e Fuutankooɓe ko Jiilatooɗo ɗo Waali e Jiilatooɗo mo Waaldi
Hayso tawii Makki ene hatojinnoo e Fuutankooɓe walla tan mbiyen Fulɓe Senegaal fof e kuuɓal ne, Fuutankooɓe (fulɓe fof) ne ene katajinnoo e dawriyanke tiiɗɗo tolniiɗo hono ɗo Makki ɗo ni. Nde tawnoo aduna ko pooɗondiral koonguuji, te gila Senegaal heɓti ndimaagu mum dawrugol, hooreeɓe tato ardiiɓe leydi ndii ɓee hay gooto e mum en wonaano pullo, kadi fulɓe ɓee ene njogitii wonnde ɗemngal mum en, Pulaar, ko jaɓɓangal walla ngal heɓaani ko ɓe cikki foti won’de jojjannde maggal, haa ɓuri teeŋtude to bannge jaayndeeji, ko wayno rajo walla tele. Ko hono noon ne to bannge faggudu e ɓamtaare, Fuuta, hono no ko ɓuri heewde e dowri Senegaal, alaa ko laamu ngu waɗi toon. Ɗiiɗoo sababuuji fof ndenti waɗi, nde Makki fuɗɗii ŋabbude e ƴeestaade he nder dawrugol Senegaal haa jikkeeji ndañaa e wonnde omo waawi ardoyaade leydi ndii, Fuutankooɓe (Fulɓe fof) pelliti heedde caggal makko ngam jinngande mo e heedande mo sabu enɗam, kono kadi ngam ɗaminaare ma o safranɓe kala ko wonnoo rafiiji maɓɓe. Nde pooɗondiral jappeere yontunoo Fuutankooɓe fof keedti caggal makko, mballimo haa o ɗafti lefol laamu Senegaal, o fiilaa Hooreejo leydi Senegaal. So goonga Fuutankooɓe tan walla Fulɓe tan mbaawaa lamminde neɗɗo tawa Senegaalnaaɓe heddiiɓe ɓee njantaani heen, hono no hay leñol gootol walla renndo wooto he nder Senegaal waawa lamminde kanun tan ni, kono ballal Fuutankooɓe e Fulɓe Senegaal fof ene mawnunoo he ko addani Makki Sal dañde poolgu. Kanko e hoore makko ne omo taƴnorii ɗum, sabu o seeraani e wasoraade yimɓe lanndaaji goɗɗi ɗii, wonnde Fuuta ko leydi makko panndundi (titre foncier).
So Makki dañii ko yiilotonoo e Fuuta, Mbele Fuutankooɓe ne ndañii ko njaakorinoo e makko?
So alla, laaɓndal ngal fotnoo wonde ko mbele Senegaal dañnii ko yaakorinoo e Makki, sabu mbiyɗen ko Senegaalnaaɓe jeyaaɓe he diiwaanuuji ɗii kala denti cuɓii Makki Sal ngardini ɗum leydi Senegaal, hayso tawii ballal Fuuta ene mawni heen. Kono Pulaar wiyi, “so dene mbaɗaama e jeynge wootere kala woyata ko hoore mum”. Kala ko waawi ligganaade Senegaal ne so yettaaki Fuuta ne, Fuutankooɓe mbaawata tan ko wiyde ɗawaama he huunde nde njogii jojjannde hono no Senegaalnaaɓe heddiiɓe ɓee ni.
He manndaa Makki gadano, hakkunde makko e Fuutankooɓe ene welnoo no njommbaw ni, nde tawnoo ɓe ndañi koko ɓe meeɗaano dañde, ɗuum woni hooreejo leydi Pullo, mo ɓe mbaawi faarnoraade. Nde o fooɗondiraa lefol laawol makko ɗiɗimol kadi ɓe mbaɗi no ɓe mbaɗnoo adannii, ɓe keedi caggal makko ɓe mballimo.
Caggal nde o heɓi ɗiɗimol noon, hankadi fuutankooɓe ɓee puɗɗii artirde hakkillaaji mum, puɗɗi yuurnitaade e miijaade. Sabu nganndii dañde laamiiɗo pullo, nattii wonde koydol sabu waɗii waɗtii. Kono mbele hannde ɓe katojini ko e dañde laamɗo pullo tan walla ko laamɗo ittanoowoɓe caɗeele e joote ɗe ɓe ngoni he dow mum ɗee. Laamɗo balloowo ɓe haa faggudu maɓɓe ɓamtoo; ɓe ndaña laabi berkaaɗi e pomuuji ɗi ene njulyultondira jeeri e waalo. Laamɗo mahanoowo ɓe cafrorɗe e duɗe leslese, hakkundeeje haa jaaɓihaaɗtirde tawa ɓiyɓe maɓɓe njahataa janngoyde he gure ɗo ngontoyta tumarankooɓe. Laamɗo ballowo ɓe ɓe ndaña ndiyam mbelɗam tawa wonaa boyli ɓulli ɗi ndiyam mum en laaɓaani sellaani, kono hayɗaam ko maa waɗanee dawol walla kiirndol goɗɗungol nde dañee. Laamɗo ballowo ɓe e peeje ngam sukaaɓe maɓɓe mbaawa jooɗaade he leydi mum en, ngollo heen tawa njolaani e laaɗe ene kalkoyoo he nder geejuuji. He ndaɓɓa, no Senegaalnaaɓe ɓee fof ni, Fuutankooɓe ne mbaɗtii laaɓndaae koye mum en, hol nafooree laamu nguu waawi jogaade he nguurndam mum en. He oon bannge noon, Fuutankooɓe ɓee ellee ene ɗeɓi yawande Makki Sal. Hayso tawii won ko o waɗi ne e ɓe njiɗnoo ko ɓuri, kadi eɓe ɗamininoo e makko ko ɓuri ɗum. Ko ɗuum waɗi gila o heɓi manndaa makko ɗiɗimo ɓe puɗɗi ŋormaade e wiyde ɓe cuwaa yiytaade tawo e laamu makko. Jooni kam nii wonaa ŋormaali, ko gulaali daaɗe maɓɓe dow e ɓe kollira mette maɓɓe. Kala falnde hannde nde njahɗaa he nder Fuuta, ma a hawru e fiiliiɓe leppi boɗeeji ene ngoytoo ngoƴaaji falnde mum en. Ɗal boom, ɗum ɗeɓii wontude no diɗɗal dartiyankooɓe ni. Won heen inniri koye mum en ko “Fuuta Tampii” walla “Makki Yeeƴcito Fuuta”.
So leydi Fanndundi Waɗtii fooɗondireede, alaa e sago, jom leydi Ummoo.
Dille baɗnooɗe he nder Senegaal tuma nde lunndiyanke, Usmaan Sonko jaggaa ndee, jibinii kulhuli mawɗi he nder leydi ndi, haa ɓuri teeŋtude noon e wonande laamiiɓe ɓee e wonndiiɓe mum en. Gila ndeen, banngeeji ɗiɗi ɗii kala (laamu ngu e luutndiiɓe ɓe) ceeraani e jarribaade weeyo ngoo ngam yiɗde anndude mbele filñitannde waɗnoonde ndee jibini ɗum ko mette koɗɗe e ɓerɗe yimɓe ɓee, gaddanɗe ɗum en fellitde sooɗaade juuɗe mum en he laamu Makki Sal e yahdiiɓe mum haa laaɓa, walla mbele ko ɗum henndu wirtinoondu tan, jooni ndu daarii kadi huunde heen fof ruttima ɗo wonno? Te suɓngooji diiwe e falndeeji 2022 nana cooynee natti woɗɗude. Ndke noon, holi fof e nokkuuji Senegaal ɗo ngoon ƴeewndo ɓuri welde waɗde haa fota e “leydi panndundi ndii” ɗuum woni Fuuta Tooro? Ndeke kala ko waawi addude Makki e dawriyankooɓe fuutankooɓe he nder Fuuta ne, yiɗde ñaastaade galle maɓɓe kam ko kanum ardii.
Nafoore ne kay ene woodi he nguu-ɗoo njillu
So ngoonga aduna oo haa waɗi feggere, dawrugol ko fuunti tan ɓuri heewde heen; ko meeɗi tan haari alaa heen. So tawii ko noon wadde, eɗen mbaawi wiyde garaangal Hooreejo leydi o, Makki Sal he nder Fuuta won nafoore yiyaa heen.
Ko adii fof, wonde mo yontere he nder Fuuta, addanii hakkillaaji Senegaal fof heedtude e Fuuta. Ɗuum ene addana kala Senegaalnaajo teskaade wonnde Fuuta ko hettere he nder wertaango Senegaal, ndeke noon ko nokku jarɗo wattude hakkille. Te kadi kala ɗo o jaɓɓanoo heen, ɓe njiyii teeyangal yimɓe, eɗen nganndi ɗuum ko huunde nde dawriyankooɓe mbaɗtata hakkille, nde tawnoo kala ɗo ɓe njehi ko ndaartoyde yimɓe tan nawiɓe toon. Ndeke noon, kala laamiiɗo leydi ndii janngo walla yiɗi fooɗanaade lefol laamu, maa jaran ɗum yaɓɓude koyɗe mum yaha toon mbele ene heɓe ballal Fuutankooɓe. He dawrugol noon, ene anndaa, so a yiɗii faggitaade yimɓe alaa e sago wooda ko puuntirɗaa ɗum en.
Kala nokku kadi ɗo o darinoo, o udditii ɗoon huunde ko wayno opitaal, duɗal, kallu gudoroŋ, poŋ,walla kam huunde ko wallata e ɓamtaare falnde ndee. So o udditaani ne o fawii ɗoon haayre, ɗuum wona eɓɓoore nde laamu nguu fodani joom mum en maa waɗe, foti gasi ko e taweende makko walla ko e laamu woɗngu ngaroowu.
Ene jeyaa e ɗiin eɓɓooji, ɗiɗi ɗi ngannduɗa so woodoyii ma waɗan pinal Fulɓe e ɗemngal Pulaar nafoore mawnde. Ɗuum woni RESORDE PINAL FULƁE-ECOMUSEE FULBE- AAÑAM GODO e Tele RTS 5 Maatam. Resorde ganni ko huunde mawnde e pinal leñol wallore e waawde hiɓindaade pinal mum e daartol mum. Ko hono noon so tele waɗaama e diiwal he, hayso tawii wonaa pulaar tan haaletee heen ne, yaama kam pulaar ɓura yaajde heen, nde tawnoo ko Fulɓe ɓuri heewde he nder diiwal he. Ndeen noon maa ɗuum wallu Fuutankooɓe e waawde tabitinde ɗemngal maɓɓe Pulaar. Sabu ma ustu ko ɓesnguuji maɓɓe katojinta he ndaarde teleeji kaalooji ɗemɗe goɗɗe haa caayora heen ko. Ko goonga ɗemɗe ɗee kala ko Senegaalnaaje, kono neɗɗo kala ene yiɗi faarnoraade ko o jey.
E nokkuuji keewɗi ɗi o darinoo ne, yimɓe ɓee ngoytiima ko woni caɗeele mum en e ngoƴaaji mum en. O fodaanii ɗum en maa laamu ngu waɗ feere no ñawndiri ɗeen caɗeele e no humtiraniɓe haajuuji maɓɓe. Hayso wona fof jogori waɗeede nii, eɗen nganndi, waasataa heen kam ko waɗaa.
To bannge koongu leñol, aaha, ɗuum ne yejjittaake! Yiyde hooreejo leydi Senegaal ara he nder Fuuta, tuggude gila ɗo Fuuta fuɗɗi haa ɗo haaɗi, kala ɗo o darii o haaldata e Fuutankooɓe ko neenewal mum en pulaar, wonaa farayse walla ɗemngal goɗngal tawa ko maa nantinee, ɗuum so tawii tan ko alla haaldetee ene wela kala ɓiy Pullo. Alaa ko haali noon yiyde hooreejo leydi Senegaal e nder reedu Fuuta ene wertanaa “tapis rouge” gardeeɓe ene taarii ɗum no dariiɗo galle laamorɗo ni, ene hucciti e Senegaalnaaɓe ene haalda e mum en e Pulaar, ma mbiyaa laamu Senegaal koko eggi ene artiraa he Fuuta.
Makki Sal, ñemtinirɗo dawruyankooɓe Fulɓe
He nder jaɓɓotonooɓe Makki he nder Fuuta ɓee heewɓe heen ko sukaaɓe, hatojinɓe e dañde ñemtinirɗo, nde tawnoo ko noon hakkille cukayel mahiraa. Ko yiyde neɗɗo gonɗo hunde walla baɗoowo huunde, o jogitoo e hakkille makko wonnde miin dee miɗo yiɗi wayde no oo nii somi mawnii. Kadi ɗuum ene addanamo rewde e laawol ngol ene fayra mo e ɗuum ɗoon. Ko goonga wonaa Makki adii arde he nder Fuuta tawi ko hooreejo leydi. Kono ko seerndi Makki e Seengoor, Abdu Juuf walla Abdullaay Wadda, ko ɓeen so ngarii kaalata ko ɗemɗe lohotooɓe. Ndeke maa ɗuum addan ɓiyɓe Fuutankooɓe sikkude ɗuum wonaa geɗal mum en, maa taw ko woɗɓe ɓee tan njey. Maataw ni ko ɗuum waɗi Fuutankooɓe heewɓe wonɓe he laamu ene kersiratnoo haalde Pulaar e nder golleeji mum en walla ni kula feeñikinaade wonnde ko Fulɓe. Ɗuum natti ko he sahaa Makki Sal.

robotstxt: allowed

filter: keep


text:
Huunde haawniinde ! Punndi ruuyii hakkunde Farayse e keediiɗo mum Itaali. Alla e majjum mettude, Farayse nodditii, ñalnde 7 feebaiyee 2019 ndee, ammbasadeer mum to leydi Itaali, huunde nde meeɗaa waɗde hakkunde leyɗe ɗiɗi ɗee gila ñifgol wolde adunaare ɗiɗmere e hitaande 1945. Ko noon kadi, ñiŋoore hoohooɓe Itaali ñiŋi leydi Farayse ndee meeɗaa yiyeede hakkunde leyɗe Orop ɗiɗi. Hol ko hoohooɓe Italinaaɓe ɓee mbiyi Farayse ?
Luigi di Maio, gooto e hoohooɓe ardiiɓe laamu Itali wiyi « Farayse waɗata e Afrik ko politik koloñaal » tee kañum « saabii uujo afriknaaɓe faade Orop », ko kañum « honi ngaluuji Afrik fof », tee ina « huutoroo CFA (kaalis seefaa) ngam sukkude jolɗe ɓetokaalis mum ». O ɗaɓɓi nde Dental Orop « ñaawata Farayse sabu politik koloñaal warhoore waɗata e Afrik oo ».
Ñiŋoore sakkitiinde ndee, so muusii laamɓe Farayse ne, ina nanndi e goonga. Seede mum ko so a yuurnitiima ngonka politik e faggudu e renndo koloniiji Farayse ɓooyɗi ɗii. To bannge ngardiigu, yoga e laamuuji hoorameeji ɗii tawetee ko e leyɗe ɗe Farayse jiimnoo : To Kamaruun, Paul Biya ina yahra hannde e duuɓi 42 e laamu, tee joofnaani tawo. To Konngo Barasawil Sasu Ngeso duuɓi 35 e laamu. Leydi ɓurɗe heewde kuudetaaji ko leyɗe ɗe Farayse jiimnoo : Mali, Muritani, Gine, Niiseer, ekn. Ndaa, kuudetaaji njeyaa ko musibbaaji ɓurɗi bonɗe janɗe e ɗeen leyɗeele.
Ko wayi no Muritani, Gine, Niiseer, Gabon, Mali, Beneŋ, kam en fof e alɗude (petroŋ, jamaŋ, njamndi, kaŋŋe, kafe, liɗɗi, ndariindi ekn), haɗɗaani ɗum en jeyeede e leyɗe ɓurɗe leefde to bannge ƴellitaare aadee. Ƴeewaa noon, leydi tokosiri mbaandi no Kap weer, ngonnoondi e njiimaandi Portugeec, njookiindi nder diƴƴe, ndi alaa hay ngalu ngootu, meeɗaa anndude ko woni kuudetaa, tee ɓuri koloniiji Farayse limtaaɗi ɗii moƴƴude ngonka faggudu e renndo. Koloniiji Angalteer e Afrik njeyaa ko e leyɗe ɓurɗe yahrude yeeso, ɗeen ngoni Afrik worgo, Ganaa, Misra, Niiseriyaa ekn.
Hay e fannuuji goɗɗi baaɗi no ɗooftagol jojjanɗe aadee, ko nanndi e njiyaagu, koloniiji Farayse keedi laaci, yeru Muritani wonande njiyaagu.
Muttaar


text:
3
Yamiroore fii Waɗugol ko Moƴƴi
1 Andintin ɓe hiɓe haani yankinanaade laamuuji ɗin e laamiiɓe ɓen, ɓe ɗoftoo ɓe, ɓe hebilanoo kala kuugal moƴƴal. 2 Wota ɓe hoynu hay gooto, maa ɓe wona yeddondirteeɓe, kono ɓe wona moƴƴuɓe, newiiɓe e telen-ma yimɓe ɓen fow. 3 Ko fii hari enen kadi ko en faaɗa-hakkilɓe, ɓe ɗoftotaako, ɗaynaaɓe, maccuɓe kala himmeeji e mbeleeɗe neɗɗanke, wuuruɓe e nder hunƴeendi e nawliigu, aɲaaɓe, e aɲindirɓe.
4 Kono nde Alla, Danduɗo en on, feɲɲini moƴƴuki makko kin e giggol makko ngol o yiɗi yimɓe ɓen ngol, 5 o dandi en, hinaa non ɓay en waɗii kuuɗe feewuɗe, kono ko e iwrude e yurmeende makko nden. O dandiri en lootirgol en tagiteede, heyɗintiniree *Ruuhu Seniiɗo on. 6 Ko Iisaa Almasiihu, Danduɗo en on, Alla tippiniri on Ruuhu e hoore men haa heewi, 7 fii no jogoreɗen feewuɓe sabu moƴƴuki makko kin, e fii no waawiren ronirde *ngurndan poomayankejan ɗan tanƴiniɗen ɗan. 8 Koo ko mi wi'i ɗoo ko haqiiqa. Miɗo faalaa yo a cato e ɗii piiji, fii no gomɗinɓe Alla ɓen fewtinira ɓerɗe mun ɗen e waɗugol kuuɗe moƴƴe ɗen. Ko ɗun woni ko moƴƴi kon e ko nafata yimɓe ɓen kon.
9 Kono ko yo a reeno e yeddotire njofooje ɗen e fii lasilankaaku e poodondiro e yeddondiro fii Sariya on, ko fii ɗun ko meere, aldaa e nafa. 10 Kala waɗoowo sendondiral, si a hajike mo nde wootere haa laabi ɗiɗi, o jaɓaali, pottin mo takko maa. 11 Hiɗa waawi fellitude sifa on neɗɗo ko ɓoyliiɗo, junuubankeejo, on ɲaawanii hoore mun.
Fii Yamiroore Puulusa Sakkitorde nden
12 Tuma mi imminoyi oo wi'eteeɗo Artemaasi maa Tikiiki haa e maa, haray eto araa tawaa mi Nikopooli, ko fii ko ɗon mi aadii waɗugol ndungu ngun. 13 Wattanaa yiila kadi fii wallitagol oo bambanoowo ka sariya wi'eteeɗo Zenaasi e Apoloosi, fii wota hay huunde ŋakkir ɓe e nder yaadu maɓɓe ndun. 14 Bee kadi ɓe men ɓen ekkitoo haa waawa waɗugol kuuɗe moƴƴe, fii wattangol yiila e kala sokola hittuɗo, ɗun haray ngurndan maɓɓe ɗan wonataa meerejan. 15 Ɓe mi wondi ɓen fow hiwrike ma. Mi salminii yiɗuɓe en e nder gomɗinal ɓen.
Yo moƴƴere Alla nden wonu e hoore mon on fow.


text:
Winndannde yaltunde e lewru suweŋ 2019 (luural Siin-Amerik)
So a nanii walla a yiyii « 5G » ina winndaa, anndu ɗum ɓuri toɗɗaade tawo e sahaa jooni oo, ko telefoŋaaji jogeteeɗi e juuɗe ɗii, hono telefoŋaaji cinndeteeɗi ɗii, ɗi yimɓe kuutortoo jooni ɗii, naatnuɗi mbayliigaaji mawɗi e nguurndam aduna oo. Jolgol majji ko huunde mawnde, sibu ko adii ɗi, woodnoo tan ko telefoŋaaji jokkiiɗi e ɓoggi ɗii, joɗɗinteeɗi e galleeji walla e birooji ɗii.
So oɗon ciftora, nde ɗi puɗɗii naatde ɗoo ndee (nder Muritani), ko noddude e jaabaade tan ɗi nafatnoo : ɗiin ngoni Yonta (Génération woni « G ») gadano (1G). Caggal ɗuum, Yonta ɗimmo joli, oon woni 2G : ɗoon, ɓeydii e noddugol hee waawde neldude mesasuuji binndaaɗi daɓɓi, ɗi ɓurataa 160 alkulal/maande biyeteeɗi SMS (Short Message Service woni Sarwiis Mesasuuji Daɓɓi) walla kadi mesasuuji juutɗi, walla mesasuuji hito, maa nate, biyeteeɗi MMS (Multimedia Message Service). Caggal ɗuum, yonta tataɓo oo, hono 3G, yimɓe mbaɗti seŋoraade telefoŋaaji mum en e enternet : ko e oo yonta tataɓo njahraten ɗoo e Muritani. Telefoŋaaji men ina ceŋoroo mo e Facebook, e WhatsApp, e Google, eɗen njeeɓra mo filmuuji ekn, kono enternet oo, ina leeli seeɗa. Mi yiyii, so sukaaɓe ina ngawtoo filmo ngam yeeɓoyde ɗum, ko maa ɓe pada fotde waktuuji keewɗi, nde filmo oo gasa tellaade. Waamo (débit) enternet makko (ko o jippinta e keɓe e mudda dotaaɗo) oo heewaani ɓurde 2 Mbps (megaabituuji 2 nder leƴƴannde kala). Yonta nayaɓo oo, hono 4G walla LTE (Long Terme Evolution), suwaa tawo naatde Muritani, kono waamo enternet makko ina sowoo mo 3G oo fotde laabi 10, ko waamo toowngo, ango yaha haa hedde 150 Mbps, kadi enternet makko ina yaawi no feewi : ko neɗɗo awtotonoo e waktu, maa waaw awtaade ɗum e hojomaaji 5 haa 6. Ooɗoo yonta naatii leyɗe mawɗe ɗee gila 2011, ɓooyaani ko o fuɗɗii naatde Afrik (Yeru o naatii Senegaal ko ina wona hitaande jooni).
Fotii, en njettiima e 5G gulleteeɗo oo. Ooɗoo Yonta dee addani TRUMP finnande Huawei, nde tawnoo ko kañum tan tawo e ooɗoo sahaa mo mbinndaten, heblanii ɗum ; daɗi heen sosiyateeji Amerik e ɗi leyɗe hirnaange goɗɗe ɗee. Waamo makko pattamlamo to bannge tooweeki, sibu, kanko fof wonde e telefoŋ, maa ɓadoyo walla nii o ɓurtoo waamo leeɓol giiɗal (fibre optique), woni ko ɓuri 1 Gbps (jigaabit leƴƴannde kala), tee njaaweeki makko maa sowoyo mo 4G oo fotde laabi 100, sowoyoo mo 3G oo fotde laabi 2 500.
Kanko “5G” oo so o arii, maa on njiy antenaaji mbayloo seeɗa, tawa njokkondirta tan ko e kaɓirɗe ceŋiiɗe. Ɓure makko kanko 5G oo, ko kaɓirɗe keewɗe ina mbaawi seŋodaade laawol gootol e enternet (telefoŋaaji, teleeji enternet, montoruuji, otooji nawooji koye mum en, e miliyoŋaaji miliyoŋaaji geɗe goɗɗe…). Hay safroowɓe maa mbaɗtu huutoraade mo ngam oppirde ñawɓe tawa ko e ayaawo. Maa yimɓe wonɓe e nokkuuji ceertuɗi mbaɗtu yeewtidde tawa ayaawuuji mum en ina ngoni ɗo gootel, e geɗe goɗɗe keewɗe ɗe en mbaawaa limtude : ko mbayliigu mawngu “5G” naatnata e nguurndam yimɓe e denndaangal fannuuji. Ɗumɗoon noon ardata ko e telefoŋaaji kesi, jahdooji heen.
Ɓetirɗe
l Kilobits (Kb) : woni ujunere bit ; l Megabit woni Miliyoŋ bit ; l Gigabit woni Miliyaar bit.
l Bit ko limre : « 0 » walla « 1 ». Ko ɗuum ordinateer gollortoo. Ɗum noon, Megabit, ko miliyoŋ « 0 » e « 1 ».
Kilobit/leƴƴande (Kbps), Megabit/leƴƴannde (Mbitps), Gigabit/leƴƴannde ko ɓetirɗe keeweendi kabaaru. Ɓetirgal goɗngal ina woodi, biyeteengal : Oktee (Octet e Farayse, Byte e Engele). Oktee ko lime 8 tawa ko « 0 » e « 1 ».
Bookara Aamadu Bah


text:
Wolde heblantenoonde ko ina wona lebbi jooni ndee, ummiima ! Nde fanndanooka jooni, kono, sabu golle ownooɓe jogiiɓe rewo leydi Mali gila ñalnde 22 marse 2012, Hooreejo leydi Mali e mudda, hono Jookunndaa Tarawore, noddii Farayse yo faabo ɗum en. Farayse ɓuuɓtinaani, sibu ko ñalnde 11 saawiyee 2013, balɗe ɗiɗi caggal naatgol ownooɓe ɓee e wuro Konnaa, laaɗe maɓɓe diwooje mbommbi tuddule ownooɓe to Gaawo, Leere, Konnaa, e goɗɗe …
Wolde heblantenoonde ko ina wona lebbi jooni ndee, ummiima ! Nde fanndanooka jooni, kono, sabu golle ownooɓe jogiiɓe rewo leydi Mali gila ñalnde 22 marse 2012, Hooreejo leydi Mali e mudda, hono Jookunndaa Tarawore, noddii Farayse yo faabo ɗum en. Farayse ɓuuɓtinaani, sibu ko ñalnde 11 saawiyee 2013, balɗe ɗiɗi caggal naatgol ownooɓe ɓee e wuro Konnaa, laaɗe maɓɓe diwooje mbommbi tuddule ownooɓe to Gaawo, Leere, Konnaa, e goɗɗe …
Farayse naatiri ko “dartinde wonooɓe”, haɗa ɗum en tellaade faade worgo, haɗa ɗum en yettaade Sewaare. Kanndaa mawɗo ina ɗo Sewaare ɗoo, tee ko oon konuuji CEDEAO potnooɗi arde faabaade leydi ndii potnoo huutoraade ngam tellinde kaɓirɗe e koninkooɓe… So ɓe keɓiino Sewaare kadi, ina sikkaa aɓe mbaawnoo yettaade Bamako ɗoon e balɗe seeɗa, tee konu Mali waawaano faddaade ɓe. Ɗuum noon so waɗiino, ko musiiba bonɗo !
Daliilu politik dagnuɗo gargol Farayse, hono no mbiyruno-ɗen dow nii, ko ɗaɓɓireede ɗuum, mbele ina faddoo ownooɓe ɓee hoto njettaade Bamako.
Daliilu ɗiɗmo oo, ko Fedde ngenndiije Dentuɗe dagnani ɗum Farayse, sibu yamiriino neldude konuuji to Mali, rewrude e hawraande 2 085. Ɗum noon, to bannge sariya, nootagol Farayse e wulaango laamu Mali, ina dagii.
Hooreejo leydi Farayse, François Hollande ɓeydi heen, ɓe ngardi ɗoon kadi ko “daɗndude Faraysenaaɓe wonɓe Mali” (hedde 6 000 fittaandu).
Ko ɗum tagi, e ballondiral e ko heddinoo e konu Mali, ɓe pelɓondiri e saaysayeeɓe ɓee, ɗo Konnaa ɗoo, diwooje maɓɓe (helikopteruuji) mbonni otooji mum en, mbari heen ko heewi. Kono ɓeen ndartii ɓe no feewi, mbari soldaat Farayse, hono lietnaa Damien Boiteux. Huunde bettunde seeɗa, sibu ɓe tawi ko aɓe njogii kaɓirɗe bonnde ɗe ɓe pagginoo to Libi… Ɗum fof e wayde noon, ko daɗnoo e ownooɓe ɓee ndogii gure, mooloyiima e ladde (dunli e kaaƴe) walla toowtii. Ko ɗum tagi Malinaaɓe, e ballal diwooje Farayse heɓtude wuro Jabali e Konsaa tawi pellondiraaka, tee njokkii faade rewo.
Ko ɓuri heewde e leyɗe winndere ndee kollitii ina ngondi e Farayse e ko waɗi koo, haa arti noon e Dental Afrik. E batu hilifaaɓe dental ngal udditngu ñalnde alkamiisa 24 saawiyee 2013 to Abdis Abebaa, ko nii gooto e tawtoraaɓe batu tonngiri ɗum : « hay daande wootere luulndaaki ɗoo Farayse hannde, tawi ko saliinde yahdu Farayse to rewo Mali ». « So dañanooma, ko Afriknaaɓe e koye mum en ñawndantunoo koye mum en oo saqqa …, kono, njaɓen ko en leefɓe, tee ko ɗum addani en wondude e ko Farayse waɗi koo, e wallitde miijo sakkitnoo to Goomu kisal fedde ndenngiije ». Seede kaaɗoo haala, ko e nder lebbi 10, ronkaama yo leyɗe CEDEAO mbaɗ huunde; haa jooni boom, en njiyii ɓe ngoni ko e ruudde tawo. Ina gasa noon tawa ɓuri saabaade ɗum ko baasal, woni ŋakkeende kaɓirɗe e ngalu.
Kono tan, leyɗe fuɗnaange, ko nanndi e Kataar, mbeltaaki heen. Kataar nii, ɓooyii tuumeede wondude e ownooɓe ɓee. Leyɗe hirnaange, hay so njaɓii wallitde Farayse to bannge jolngo (abiyoŋaaji e kaɓirɗe) njaɓaani neldude koninkooɓe. Hay Amerik !
Ɗoo e nder Muritani, yimɓe fof ina ngoƴaa no feewi ko woni Mali koo. Waɗi noon, ko eɗum woƴni banngeeji keewɗi, sibu kala ko heɓtii Mali, luutataa Muritani, sabu mum en jokkondirde e naatnaatondirde no feewi to bannge enɗam e faggudu e koɗki : keerol hakkunde leyɗe ɗiɗi ɗee ko hedde 2 300 kiloomeeteer. Yanti e ɗuum, hare ndee ina toɗɗii Muritani, sibu ko ownooɓe wonɓe toon ɓee mbarnoo soldateeɓe Muritani to Lemgeyti, to Tuurin, to Gallawiya, kamɓe mbarnoo tuubakooɓe Farayse to Eeleega e tuubaako Ameriknaajo (Kusofoor) ɗoo e Nuwaasoot… Tee, ko Muritaninaaɓe ina keewi e maɓɓe. Yanti e ɗuum fof, hay gooto humpaaka no laamu Muritani wammbirnoo dillere MNLA, nde nganndu-ɗaa ko kam fuɗɗi wuddere e cawgu, sibu ko e mum ownooɓe ɓee mooltii haa keɓi rewo Mali. Muritaninaaɓe noon, ko fecciiɓe, pecce tati :
– Won weltiiɓe e faabu Farayse, njiyaani heen hay tanaa gooto, tee mbiyi ko Muritani ina foti jeytoreede e wolde hee, no heediiɓe Mali ɓee fof mbaɗi nii : Burkinaa, Senegaal, Niiseer, Niiseriyaa, Caad, Alaseri, Maruk (ɗiɗo wattindiiɓe ɓee njaɓii diwooje Farayse ndewa e weeyo mum en).
– Won weltiiɓe e faabu Farayse oo, kono calii nawgol toon koninkooɓe Muritani, teeŋtini yo Muritani toppito reende keeri mum tan hoto ownooɓe ɓee luuñtitaade e leydi men. So waawii waɗde ɗuum, ko ballal mawngal wonande Mali. Ɓeen ina cikki moƴƴaani konu Muritani yaha toon, sibu, « hoolaare » alaa hakkunde laamuuji ɗiɗi ɗii, gila Muritani wammbi MNLA…
– Won ñiŋɓe Farayse, mbiyi ɗum ko « koloñaal »; wallitde ɗum, walla sawnondirde e mum, ko “huunde harmunde”. Ko ɗum woni miijo ceerno mawɗo biyeteeɗo wul Dedew e huunde e partiiji politik leydi ndii.
Heddii noon ko anndude ko Abdel Asiis jogori waɗde heen. Abdel Asiis diddatnooɗo ownooɓe haa e nder leydi Mali, kono dartinɗo ɗeen golle gila kapiteen Hayaa Sanogo waɗi Aamadu Tumaani Tuure kuudetaa.
Eɗen nganndi noon nulaaɓe Mali ngarii ɗoo ɗaɓɓude ballal Muritani e cili keewɗi. Eɗen nganndi kadi, Asiis ummorii e leeso lelinoo sellaani to Pari, ko yahde Elisee (galle laamu Farayse) ngam haalde ko faati e wolde Mali. Eɗen nganndi kadi, e ko sakkitii koo, nde o fotti e Hollande to Abuu Dabi ñalnde 15 saawiyee, oon wiyi, o wiyii ɗum « Muritani ina heɓii e wallude Mali so Mali ɗaɓɓirii ɗum ɗuum ». Eɗen nganndi noon, o wiyiino, ko adii ɗum, e cili keewɗi, wonde Muritani naatataa e wolde Mali, « Mali jeyaa ko e CEDEAO, ko ngaal dental foti ñawndude oo gagga ». Eɗen nganndi kadi o wagginiino laamu Mali yo “yeewtid e rebel MNLA en” … Ko mbattindi-ɗen nande omo haala, ko haala makko Tiisiit, ñalnde alkamiisa 24 saawiyee, to o yahnoo hurmbitde Koolol ñalɗi pinal. O wiyi toon « ko Muritani fof idii jeertinde e musiiba goomuuji warhoore to rewo Mali » ; « nde ɗii goomuuji warkoyeeji tacci keeri leydi men, mbari ɓiɗɓe men, en njajnjataani riddude ɓe haa e tuddule maɓɓe. Hay gooto en ngondaano ndeen, ko e Alla, e kattanɗe konu men, e goonga men pawino-ɗen » ; « haa hannde ne eɗen keɓii reende keeri men e hisnude yimɓe men ». O wiyi kadi wonde jotondire daartol e pinal e renndude en e Mali keerol juutngol ina waɗɗini e Muritani « hisnude nafooje ɗe ndenndu-ɗen e ndii leydi, haa arti noon e gaddaade kisal e deewre e ngool keerol ».
Muttaar


text:
SAWRU gaynaako en cifinooma ɗum. Pullo gaynaako maa capaato ina jogoo ndu, ina aynira.
Hol ko o aynata ? Omo waawi aynude “Ɗi kine kecce gallaaɗi joorɗi, sayeeji jamma buunaaji weenndoogo, ɗi kooynoo asamaan ɗi mbiya mbuuu… !” Ɗi kuccita fuɗnaange, ɗi mbiya : “Mbuuu… ! Ɗi kuccita hirnaange, ɗi mbiya mbuuu… !” Ko kañji kadi mbiyetee : “Ɗi ngalaa paɗe,
SAWRU gaynaako en cifinooma ɗum. Pullo gaynaako maa capaato ina jogoo ndu, ina aynira.
Hol ko o aynata ? Omo waawi aynude “Ɗi kine kecce gallaaɗi joorɗi, sayeeji jamma buunaaji weenndoogo, ɗi kooynoo asamaan ɗi mbiya mbuuu… !” Ɗi kuccita fuɗnaange, ɗi mbiya : “Mbuuu… ! Ɗi kuccita hirnaange, ɗi mbiya mbuuu… !” Ko kañji kadi mbiyetee : “Ɗi ngalaa paɗe,
ɗigginɗi laabi, rewɓe resooɓe rewɓe banndum en.”
Fulɓe mbiyi : “Pullo ɓuraa pullo jaasaa pullo. So pullo ɓurii pullo ko na’i. So pullo jaasii pullo kadi ko na’i. Weli mbeewa mettii mbeewa ko nagge ɓuri ɗum ɓirannde.”
Ko o jaalo baali billi boɗeeji, gaynaako be’i cigirnaaji, be’i kaangaaɗi, mbela wela kosam metta ngaynaaka, oorooji caggal keɗɗaaje. Njogitaari makko ko sawru helliiru haarndu njunngo. Omo sinndoo laɓi juulaawi, omo ñooltoroo so o ñotaama haa o ñoolaama e hare. Omo jogoo laɓi tuuba, omo reentoroo so o yaniraama. Omo wakko jaasi ki o asiri, so omo darna cukkel makko so o daakiima e nokku. Gaynaako ina heewi jogitaade ko baaba Gellaay Aali Faal inniri, garde kummba koroŋ ŋalla ŋalɓitiiɗo, ɗum woni fetel. Sabu omo wonta sawru saatu nde « Arrahmaani taƴi, piyanɗe petti, conndi duki deƴƴaani haa gasi, kure ne kayi ngasii. Maayatnooɓe maayi, dogatnooɓe ndogi haa alaa heddiiɓe so wonaa jaambareeɓe ɓe kulataa, ndogataa ndokkataa caggal. Dar-darel waɗii, gite mbaɗii ŋaas, ɗoo, fetel wontii sawru. Ndool-ndoolaagu naatii. Jaambareeɓe nguubat petelaaji tan ina lappondira haa poolgu dañee, maa tihondiral laatoo : poolɗo alaa, poolaaɗo woodaaani. Ko ɗum tan dey woni e hare !
Kala gaynaako pullo, pullaaɗo lamɗo lamɗam, daɗɗanaa pehe wileeɓe huutortooɓe cefi e daaɗe, piɓi, caawli e gallaaɗi, o lootii kiite, o moolii baasal, o ñawndii ɓayre yimɓe e jawdi ; o winndanaa kadi aayeeji moolorɗi hunuko e yitere, jinneeji e seyɗaneeji kam e kuulle ladde (barooɗe) conngooje o ɓuftii. Omo heewi jogitaade sawru (ŋalla – weduru). Ko kanko sifortee haɗee waɗa, walla mbiyen mo, wullee jaaña, kulɗo gacce, cuusɗo ŋaaccee ñalnde wolde ummii hare hari. Ko o keewɗo muñal mo tooñataa kono jaɓataa tooñannge. O wuuri ko gawri e kosam e teewu. Omo siforee cewɗo mo heege sewnaani. Ko o jolɗo, ko o bewɗo, piyoowo, pettoowo, dufoowo kiraaɗe banndum en, hirtoo hiraande mum waala ɗaanaade. Ko o kaaraysire, dokko jawdi, moƴƴoowo e ñaagotooɓe e ñamakala en. Kanko fof e wonde gaynaako, ko o harbiyanke. Ñalnde biiwgal walla mbiyen dognirgal, o haɓɓat puccu makko, so ngu njarlu maa ndimaangu, o yaɓɓa e baylo, sakke safa mo, o jooɗoo e geeƴorgal maama labbo, o fooɗa taltalol koyɗe yeeso ɗee ngummoo, ngu deppitoo caggal no doomburu feƴƴooru gerte, o ñoƴƴa ngu jamɗe, ngu wiya wey ! Ngu yaltira galle juraa-juraa, ngu tawoya pucci peeñcu. Ɗi potndee haa ɗi pota, ñaawoowo rokka yamiroore, pucci pokkita teeɗanoo haaɗtirde ina ndoga no doole mum en potnoo, gulaali ina ngulla, puccu Bookara Bah ardii haa ɓe paandii yeeɓooɓe, o ɓoodi o fiyi koyngal e leydi, o hooti e lahal hirke, o waɗti noon kadi oya bannge, o jooɗtii, o fooɗi taltalol ngu guusi, ngu darii. Gulaali e luukaali ceeki weeyo. Pullo gaynaako harbiyannke nawii raay. Eskey Bookara Bah. Pulaar wiyi : “Ko waawde weli, kono so aɗa wallee waaw ! Sabu, ko waawde waɗi caali dawaaɗi.”
Ƴaro kadi yuɓɓinaama, agaaɓe baali fof nootitiima. Hannde ko ɓuraa faynude e ɓuraa feewreede. Ko piilngal gaalal mawɗo aynaaɓe. Baali fof ndenndinaama gaɗa wuro ; bawɗi nana piya, buubaaji nana kakka mehre, boombi e seemedɓe ina piya kelle belɗe, ina njima ina naayoo. Aynaaɓe fulɓe ɓoorniima kartaaji loru e tuubaaji loru, murtii laafaaji cilmbaaɗi, teppitiima paɗe taƴee hulee, ndadiima pafti koobaaɗi, ndariima hoore baali. Jawɗi peewɗi kam e damɗi baali cawndiima ɗum en. Petelaaji loowaama, tuppaama, kapsunaama maa mooginaama. Beeyni kuuraama, hikka aga debbo ina tawtoraa, o wiyetee ko Molel Tene, o yettetee ko Jallo, ko o pullo jaalaalo, taanum Ñuullayel yaalalɓe.
Molel Tene Jallo ko jontaaɗo. Ko o catal bebbo, omo ɗo dow ɗoo. Omo yooɗi sanne. Gila ko o suka tokooso, o fijdata tan ko e worɓe. Alaa ko o ronki waɗde e golle maɓɓe. Ko o jiɗɗo nehde jawdi, ALLAH noon wuurti mo ko e ngaynaaka ndammiri haa ɗum addani jinnaaɓe makko faggaade be’i e baali, nde tawnoo eɓe korsini mo haa ko ɓuri alaa. Kanko fof e wonde debbo, o ñawndorii ko no gorko nii : njamndi ɓaleeri naatataa ɓanndu makko, wonaa sawru wonaa womre wonaa hello alaa heen ko yottotoo mo. So a ardii e makko sippiro, a dañataa heen ñalel danewel, ko ɗoon e ɗoon o fiyat ma e leydi, woni gorko woni debbo. Kala nde o duppiti ndammiri makko subaka, o wakkotoo ko jammbere makko. O ñallata ko ŋabbude e lekkuule omo feƴƴana be’i makko e baali makko.
Ina jokki
Muusaa Aamadu Jallo


text:
Ñalnde 25 mee 2012, Abdullaay Wad noddii jaayɗe to galle mum, ɗo Ndakaaru ɗoo, ngam hujjikinaade e riiwtude sikkeeji ɗi fawetee kam e yimɓe mum, ina mbiyee porlii jawdi ndenndaandi, haa arti noon e haala otooji 600 jaltinaaɗi persidaas, majji (ngujjaa) ndonkaa yiyteede ɗii.
O dallinii iwdi jawdi ndi ɓe mbiyetee aɓe njogii kanko e ɓesngu e makko ndii, o wiyi o hulaani cunnagol iwdi ndiin jawdi. Haaɓre kadi ina feeñii e haala makko nde o wiyata « min nattii waawde muñde ko min mbiyaa min mbaawaa yaltude Senegaal. So alaa ko min mbaɗi, amin poti haalaneede, mbele amin mbellitoo yahde e artude ». O wiyi kadi « Makki, a reeniino ɗemngal maa, mbaɗtu-ɗaa hakkille e ko kaalataa e kampaañ hee, sibu ko a jiɗnooɗo heɓde laamu, ina moƴƴi e maa jokkirde noon. So woodi garɗo e maa ina haalan maa huunde faytunde e jom suudu am walla e yimɓe woɗɓe, aɗa foti, ko idii fof hoolkisaade, so wonaa ɗum, mbattintu-mi ko haalde ko nganndu-mi koo, ɗum ɗoon noon ina waawi muusde ». Kaa haala kam ina laaɓti, ko yiɗde wiyde tan « yo Makki suur hoore mum, so wonaa ɗum … ». O wiyi kadi yo makki « jaggu ministeruuji mum ».
E wiyde makko « alaa fof ko min njaltini e galle laamu hee, so wonaa alluuje nate ɗiɗi ɗe luɓinoo-mi sokna Wad ». Wonande otooji ɗii noon, o wiyi o ɗaccirii lomtiiɗo mo oo ko ɓuri 200 oto. « Kono yimɓe makko naatnii mo juumre sibu mbiyii mo otooji ngujjaama ». O ñiŋii no feewi ko ɓesngu makko takkaa koo, haa arti noon e ɓiyiiko Kariim, ‘’sabu tan ko ɓiy hooreejo leydi’’. O artii kadi e haala ANOCI (Nokku kalfinanooɗo yuɓɓinde Mooɓondiral Lislaam, mo Kariimu ardinanoo), o wiyi wonde hay gooto haalataa heen haala Abdullaay Balde, ndaa ko oon yiilatnoo jawdi mooɓondiral ngal. Wonande 400 miliyaar ɗi ɓe mbiyaa, kanko e yimɓe makko, ɓe ndognii, ɓe mooftoyii Dubaï e nder Emiraaji goɗii ɗii noon, o wiyi « ɗum nannaaki ! » O reentini laamu nguu, wonde so o welaama, kanko mo nganndu-ɗaa alaa ko majji e geɗe luulndo sibu makko ɓooynoode heen, omo waawi haɗde ɓe feewnitaade e laamu maɓɓe. Kono haɗata mo waɗde ɗum tan, ko o kellifaaɗo, jiɗɗo demokaraasi, ɗooftiiɗo demokaraasi, kormiiɗo laamu.
Apr, hono parti Makki Sal oo, ɓuuɓtinaani, sibu waktuuji seeɗa caggal yeewtere Wad, jaabtii gila kelle ko law. Ko Seydu Gey ƴetti konngol wiyi « ko idii fof miɗo sakkita miijooji ɗiɗi, jaabawol gootol e laɓɓitinaango wooto e wasiya gooto ». Miijo adanngo ngoo ko « Senegaal ñaawii hafeere Wad ». Ɗiɗi, «yimɓe ɗamininoo e Wad ko fooftaade hankadi, kono wonaa wiyde ina jilɓina politik leydi ndii, sibu o dañii duuɓi » (ko e lewru mee nduuɗoo o dañata 86 hitaande). Miijo ɗiɗmo ngoo « alaa fof ko waawi yerɓinde laamu nguu haa haaytina ɗum jokkude golle ummanii ɗee ». Jaabawol ngol, ko wiyde Wad « wonaa laamu mum hoolkistee, ko golle mum ». O jokki « ɗum ɗoon noon, so Wad faamaani ɗum, minen a min paami ɗum ». « Hankadi bonande wontaa ɓennu ñaawaaka, tee laamu nguu maa laaɓtitin denndaangal gajaale laamu Wad, sibu ko ɓesngu Senegaal ɗaɓɓi ɗuum ». Caggal ɗum, o fayi e laɓɓitingol ngol « ko Wad yahata koo fof, ko gollata koo fof, dillinaani min, tee Apr ina heɓii e jaabaade ɗum laabi 10, walla 20 boom ». O joofiri wiyde « diwaali e doƴƴaali alaa ko nafata. Kooliiɗo hoore mum fotaani hulde ».
Bookara Aamadu Bah


text:
8
Fii Ahadi Heyri ndin e Nokkuure Hormorde Mawnde nden
1 Awa e hino nafa toɓɓere nde wonɗen yewtude fii mun nden: hiɗen mari wano oo *yottinoowo mawɗo sadaka ka Alla, jooɗiiɗo ka sengo ɲaamo jullere laamu Alla Mawɗo on ka kammuuli. 2 Ko o golloowo ka nder nokkuure hormorde, ɗun ko ka *rewirdu goongaaru, hara hinaa ndu yimɓe ɓen darni, kono ko Joomiraaɗo on.
3 Kala yottinoowo mawɗo ko toɗɗoraa ko fii weeɓitangol Alla dokke e sadakaaji, bee yottinoowo men mawɗo on kadi heɓa goɗɗun ko o weeɓita. 4 Si tawno himo ka hoore leydi, o wonataano yottinoowo sadaka, ɓay no woodi weeɓitooɓe dokke, hara ko no yaadiri e Sariya on. 5 Ɓen no waɗude dewal ngal tawata ko mbaadi e ɗowdi goongaaji kammuyankeeji ɗin, wano Muusaa ɓanginiranaa non fewndo ko o darnata rewirdu ndun, Alla daalani mo: «Ndaaru, a waɗiray fow noone no holliraɗaa non ka hoore fello.»u 8.5 Egg. 25.40 6 Kono jooni, *Almasiihu on heɓii golle ɓurɗe mawnude ɗe ɓeya ɗen, no o woniri non holnuɗo *ahadi ɓurndi moƴƴude ndin, sincaandi e fodaariiji ɓurɗi kelɗude ɗin.
7 Si tawno ahadi araniri ndin wonno ndi felnaaki, hewtataano ka wonndi ɗaɓɓee. 8 E hin-le ko e hoore feloore Alla daalani jamaa mun on:
«Kanko Joomiraaɗo on o daali:
‹Ɲalaande no aroya nde mi ƴettodoyta
e yimɓe *Isra'iila ɓen
e yimɓe *Yahuuda ɓen ahadi heyri.
9 Ndin ahadi wa'oytaa wa
ndi mi ahodunoo e baabiraaɓe maɓɓe ɓen ndin,
wa fewndo mi tambitornoo ɓe juuɗe an ɗen
fii yaltingol ɓe Misira,
ko fii ɓe hunnaali ahadi an ndin.›
«Joomiraaɗo on daali:
‹Min kadi jooni mi huccii ɓe.
10 E hino non ahadi
ndi mi ahodoyta e yimɓe Isra'iila ɓen
ɓawto ɗee ɲalaaɗe ɗoo.›
«Joomiraaɗo on daali:
‹Mi waɗoyay sariyaaji an ɗin ka miijo maɓɓe,
mi winda ɗi ka ɓerɗe maɓɓe,
min mi wona Alla maɓɓe,
kamɓe kadi ɓe wona jamaa an.
11 Hara ɓe hatonjinaa e jannindirgol
maa fillitanagol wondiɗɗo mun maa musiɗɗo mun,
wi'a: Bee andaa Joomiraaɗo on!
Ko fii fow andoyay lan,
gila e ɓurɗo fanɗude on
haa e ɓurɗo mawnude on.
12 Ko fii mi yaafoyto ellaaji maɓɓe ɗin,
mi hakkilanoytaa e junuubaaji maɓɓe ɗin.› »w 8.8-12 Yer. 31.31-34
13 Ka o inni ndin ahadi heyri ɗon, ko ɗon o watti araniri ndin hinndi. E hin-le hinndi ndin nawyii, no e moggo mulugol.


text:
Buubakar Biro
Buubakar Biro maa Bookar Biro ko almaamiijo sakkitoro on Fuuta Jaloo. Ko o geɗaljo Almaami Umaru e Neene Jaarii'u. O etino bonnitugol maa ɗuytugol jeyal-hoore ngal diiwe Fuuta ɗen joginoo ngal e tiiɗingol laamu Timmbo ngun. O darniri non laamu njaggu ngu woowanooka Fuuta. Ko ɗun waɗi Bookar Biro haɓidi e ko ɓurnoo kon e hooreeɓe Fuuta ɓen fewndo ngun jamaanu wano Alfaa Yaayaa lamɗo Labe on. Ɗun hawri kadi e fuɗɗagol Porto naatugol e leydi ndin, sabu on tuma hari leyɗe takkiiɗe Fuuta ɗen fow yanii e laamu kolonaaku. Ɓayti Bookar Biro hawrii e Faransiiɓe ɓen ka hare Pooredaaka (hannde ɗun ko e perefektiir Maamun woni) nuuwambur 1896, hooreeɓe Fuuta ɓen fow salii wallude mo. Tawi kadi Portooɓe ɓen no ɓuri aalaaji hare kelɗuɗi. Ko ɗon Bookar Biro foolaa waraa kanyun e wonndiɓɓe mun. Ko ɗon hettaare Fuuta nden timmi, Fuuta wattaa e nder koloni wi'eteeɗo Rivières du Sud, wontoyɗo ɓaawi ɗon seeɗa Guinée Francaise. Almamaaku Bookar Biro ngun hawriduno e murtal Hubbuuɓe ngal, do'unoongal yirbinde laamu Fuuta ngun.


text:
Hol mo fuɗɗi binndol walla hol no binndol fuɗɗorii? Hol to fuɗɗii e hol nde fuɗɗii? Jaabowol ɗee laaɓnde ene seerta fawaade e hol mo laaɓndi ɗa. E Egypt ɓooyma, daarti maɓɓe ene kabra wonnde ko gooto e allaaji maɓɓe biyeteeɗo Thoth (Sawti walla Jewti walla ko haɗi boom mbiyen Yeewti, ene janngiree no seerti) ko kanum fuɗɗi binndol.
Jokku Taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar. O jannginii, o heblii jannginooɓe kadi o wallifiima defte keewɗe he ɗemngal Pulaar. Kono ɗeen defte noon haajooni leñol ngol daraaki he no ɗe muuldaa. Ɗuum ko ñamaande teddunde, nde yontii leñol ngol ene ƴeewa no rootorii ɗum.
Jokku taro
Like this:
Like Loading...
Caggal nde deftere Porofesoor Abuubakri Muusa Lam, Fulɓe Gila Heli e Yooyo Haa Fuuta Tooro, yalti, en mbaɗiino winndannde he lowre men http://www.pulaaronline.com, nde tiitoonde mum wonnoo ko: Ko addi Pesooɗe he Binndol Pulaar? Hono no yimɓe heewɓe, he ngaan saanga, en kucciniino feloore he kuwtorogol pesooɗe he binndi makko he dow luutndare ko nanondiraa he kuule mbinndiin Pulaar. Sikke alaa he oon tuma en naniino omo jaaboo kala felatnooɓe mo he binndanɗe he ɗemngal Farayse nder Jamaa-Tabital Pulaaku.
jokku taro
Like this:
Like Loading...
Fulɓe Gila Heli e Yooyo Haa Fuuta Tooro, ko tiitoonde deftere Porofosoor Abubakri Muusa Lam mo Duɗal Jaaɓihaaɗtirde Seek Anta Joop Dakaar, wallifii yaltunde ko ɓooyaani. Ko kayre woni deftere makko tataɓere winndaande e ɗemngal Pulaar.Eɗen nganndi o mo wallifii defte keewɗe e ɗemngal Farayse tawa kadi koko yowitii e daartol Fulɓe e iwdi mum en.
jokku taro
Like this:
Like Loading...
Ummaade e sappannde 70 ɓere, haa e sappande 90 ɓere , nde mawɓe men (ngaan saanga sagataaɓe lenyol ngol) puɗɗii eeraango mum en fayde e ɓamtaare pulaar walla no ɓe noddiratnoo ɗum ni, jaŋde pulaar, ɓe ndanyii heen caɗeele mawɗe waawnoode famminde noddetenooɓe ɓee, ko ɓe noddatnoo ɗum en e mum koo. Nde tawnoo noddaandu nduu wonnoo, e ngaan saanga, ko “ngaree njanngen pulaar” wonaa “ngaree njanngen he pulaar”. Ko aldaa e bettere, jaabowol ko gootol:
Jokku taro
Like this:
Like Loading...
Mbele Fulɓe meeɗii huwtoraade binndol gila nde ɓe koɗi Misra, so tabitii kay wonnde ko toon ɓe ngadii jeyeede, hono no woon e daartiyankooɓe njogitorii ɗum ni? Ɗuum jaabowol mum suwaa yiyteede tawo he ko tabiti, hayso alaa ko haɗata ɗuum waawde aaɓnaade. Kono ko laaɓi kam, fawaade he batteeji tabitɗi, ko wonnde ko Pulaar fuɗɗii winndeede fayde jooni ɓurii duuɓi teemedde ɗiɗi.
jokku taro
Like this:
Like Loading...


text:
1
Limtol maamiraaɓe Iisa Almasiihu
1Ɗum woni inɗe maamiraaɓe Iisa *Almasiihu, jippotooɗo he Daawda e *Ibrahim :
2*Ibrahim rimi Isiyaaku.
Isiyaaku rimi Yakuuba.
Yakuuba rimi *Yahuuda he rimdaaɓe muuɗum.
3*Yahuuda he deekum Tamar ndimi Fares he Jara.
Fares rimi Hesruuna.
Hesruuna rimi Aram.
4Aram rimi Aminadaabu.
Aminadaabu rimi Naason.
Naason rimi Salmon.
5Salmon he deekum Rahab ndimi Bo'as.
Bo'as he deekum Ruut ndimi Obed.
Obed rimi Yesa.
6Yesa rimi laamiiɗo Daawda.
Daawda he dee-Uriya mo o teetunoo Uriya ndimi Suleymaanu.
7Suleymaanu rimi Robo'am.
Robo'am rimi Abiya.
Abiya rimi Asa.
8Asa rimi Yusufat.
Yusufat rimi Yoram.
Yoram rimi Ujiya.
9Ujiya rimi Yotam.
Yotam rimi Akas.
Akas rimi Hejekiya.
10Hejekiya rimi Manasa.
Manasa rimi Amon.
Amon rimi Yusiya.
11Nder jamaanu mo Isra'el honaa faa *Yahudankooɓe njaaraa leydi *Baabiila,
Yusiya rimi Yekuniya he rimdaaɓe muuɗum.
12Nder jonnde maɓɓe nder *Baabiila,
Yekuniya rimi Salaatiyel.
Salaatiyel rimi Jorobaabiila.
13Jorobaabiila rimi Abihuda.
Abihuda rimi Eliyakim.
Eliyakim rimi Ajoro.
14Ajoro rimi Sadok.
Sadok rimi Akim.
Akim rimi Eliyuda.
15Eliyuda rimi Eliyajaaru.
Eliyajaaru rimi Maatan.
Maatan rimi Yakuuba.
16Yakuuba rimi Yusufu, jom ɓaade Mariyaama.
Mariyaama woni inna Iisa bi'eteeɗo *Almasiihu.
17Hakkune *Ibrahim he Daawda walaana jamanuuji sappo he nay. Hakkune jamaanu Daawda warde jamaanu mo Isra'el honaa faa *Yahudankooɓe njaaraa leydi *Baabiila walaana jamanuuji sappo he nay. Hakkune jamaanu mo Isra'el honaa faa *Yahudankooɓe njaaraa leydi *Baabiila warde jamaanu *Almasiihu walaana jamanuuji sappo he nay.
Dimeeki Iisa Almasiihu
18No Iisa *Almasiihu wardi duuniyaaru nii : Mariyaama inna Iisa no nannganaaɗo Yusufu non. Amma fadde makko ɓaŋeede, tawi o saawi nder baawɗe *Ruuhu Ceniiɗo. 19Yusufu mo o nannganaa oon no dartiiɗo, o hiɗaa semtinde mo yeeso himɓe fuu. Nden o anniyi faasitaade kaɓɓal ngaal nder cuccukka. 20Amma wakkati o wonnoo omo miiloo ɗum ndeen, sey maleykaajo Joomiraawo gom wanngani mo nder koyɗol, wi'i mo :
—Yusufu, taan Daawda, taa hulu ɓaŋude Mariyaama, ngam ɓinngel ngel reedu mum o saawi ngeel he *Ruuhu Ceniiɗo ngel ƴuwi. 21O riman ɓiɗɗo gorko, inndiraa mo Iisa.#1.21 Maana Iisa woni « Kisinoowo. » Kanko hisinta himɓe makko he hakkeeji mum'en.
22Ɗum fuu, ɗum waɗi ngam humnude haala ka Alla lilunoo annabiijo gom wi'a himɓe :
23 Surbaajo mo anndaa gorko saawan,
nden rima ɓiɗɗo gorko.
O innditiree Imanuwel. # 1.23 Esaaya 7.14
Maana innde ndee woni : « Alla no wondi he meeɗen ».
24Wakkati Yusufu finunoo, o waɗi ko maleykaajo Joomiraawo oon wi'unoo mo ɗum. O ɓaŋi Mariyaama, 25dey o hawtaay he makko naako o rimi ɓiɗɗo gorko oon. Yusufu inndiri mo Iisa.


text:
Ƴellitaagol Aadee e Neɗɗaagu Mum, ko tiitoonde deftere he fannu Fittiyaagal- psychologie- he ɗemngal Pulaar
Kala ɗo neɗɗo lemii e taariindi walla neesu (nature) so o ndaartindiima no moƴƴi walla o luggiɗiniima heen miijitogol makko, ma o yiy heen walla o tawa heen kaawise walla kaawniiɗe. Nde tawnoo huunde kala ene moofti sirlu, sirlu goodegol majjum kono kadi sirluuji guurgol majjum walla mbiyen pirfirli keddogol majjum. Ɗiin sirluuji ene kollira njuɓɓudi cañiindi, ndi ene teeŋtina taweede caggal ɗiin sirluuji, junngo geno karallo, ñeeñɗuɗo cañoowo ndiin njuɓɓudi, so tawii kay ko wonande goongɗinɗo goodaangal oon geno.jokku taro


text:
ƁATAKURU PETRUUSU ARANURU NDUN
1
1
Immorde e an min Petruusu, *sahaabaajo Iisaa Almasiihu on, haa e ɓee suɓaaɓe Alla, tuŋarankeeɓe e oo aduna, e nder ɗee leyɗe Pontii e Galaasi e Kapadoosi e *Aazii e Bitinii. 2
Ko onon yo suɓiranooɓe eɓɓoore Alla, on Ben men, e dow *laɓɓinireede Ruuhu makko on, fii ɗoftagol Iisaa Almasiihu on, wiccee ƴiiƴana
makko ɗan: yo moƴƴere e ɓuttu sowindirane on.
Fii Tama'u Selluɗo on
3 Mantoore wonanii Alla, Ben Iisaa Almasiihu Joomi men on. Ko yurmeende makko mawnde nden o yeɗiri en jibintineede sabu immintineede Iisaa Almasiihu on e hakkunde mayɓe ɓen fii no heɓiren tama'u selluɗo, 4 e fii no heɓiren ndondi ndi bontataa, ndi tuunataa, ndi mbaadi mun waylotaako, maraniindi on ka kammu, 5 ɗun ko onon ɓee ɓe Alla hiwiri bawgal mun sabu gomɗinal ngal fii kisiyee hebuliiɗo feɲɲineede on ka saa'iiji sakkitori.
6 Ko ɗun wonani on ndee weltaare tiiɗunde, hay si tawii fewndo ɗoo maa satteendeeji seeɗa wona ko aanini on, 7 fii no gomɗinal mon ngal ndarndoree. Gomɗinal mon ngal-le no ɓuri kaŋŋe hittude, ɓay kaŋŋe ko ko mulata, ɗen-le ko yiite ndarndoraa. Ko nii gomɗinal mon ngal wonirta maniniingal, darjingal, e teddungal ɲande Iisaa Almasiihu on feeɲitoyi. 8 On yiɗii mo kanko Iisaa e hoore on yi'aali mo, on hoolike mo kadi e ɓaawo yi'ugol mo. E hoore ɗun, hiɗon hebbinori weltaare tiiɗunde, nde wonkii woo waawataa sifaade fii mun, 9 ɓay hiɗon hendaade faandaare gomɗinal mon ngal, ɗun ko kisiyee wonkiiji mon ɗin.
10 Oo kisiyee ko huunde nde annabaaɓe ɓen ɗaɓɓitunoo tefi fii mun, ɗun ko ɓee *hiitinooɓe fii oo sulfu sutiiɗo on. 11 Hiɓe ɗaɓɓaynoo andugol ko e saa'i hombo maa ko honno ko Ruuhu *Almasiihu on andini ɓe kon waɗiroyta, fewndo on Ruuhu wonɗo e maɓɓe hiitantonoo ɓe fii tampereeji heɓoyaynooɗi Almasiihu on ɗin e darjaaji hikkotooɗi e mun ɗin. 12 Ɓe ɓanginanaa kadi wonde, wonaa fii maɓɓe kamɓe tigi ɓe wonnoo kurkanaade, kono ko fii mon, fewndo ɓe wowli fii ɗii piiji ɗi ɓee waajiiɓe on fii Kibaaru Moƴƴo on yottiniri e mon fewndo ɗoo *Ruuhu Seniiɗo iwruɗo ka kammu on, ɗin piiji ɗi tawata hay malaa'ikaaɓe ɓen tigi no faalaa andude fii mun.
Noddaandu fii Wonugol Laaɓuɓe
13
Ko ɗun si mi wi'ay on, hebulinee hakkillaaji mon ɗin, waawon hoore mon, waɗon tama'u mon on fow e oo sulfu mo yeɗoyteɗon ɲande Iisaa Almasiihu on feeɲitoyi. 14
Wa'ee wa paykoy ɗoftiikoy, hara on accaali hande kadi ɗiya himmeeji ardoo on, ɗun ko ɗin ɗi wondunoɗon e nder angal andugol mon. 15
Kono ɓay Nodduɗo on on ko Laaɓuɗo, onon kadi wonee laaɓuɓe e nder jikku mon on, 16
ko fii e hino ko Allaahu on daali kon ka deftere: «Wonee laaɓuɓe, ko fii ko mi Laaɓuɗo.»b
17 Ɓay on noddirii oo Fonnuɗo fow «Baaba», ɗun ko on Ɲaawiroowo mo bee embere kuuɗe mun ɗen, haray yo on hulu mo fannin hiɗon koɗii aduna on. 18 Hiɗon andi wonaa huunde bonaynde wano kaalisi maa kaŋŋe sottiraɗon e nder ɗan ngurndan meerejan ɗan ronunoɗon baabiraaɓe mon ɓen, 19 kono ko ƴiiƴan Almasiihu hittuɗan ɗan, on wa'itayɗo wa baalun kun alaa ella, alaa waadere, 20 on adaaɗo toɗɗeede ado fuɗɗoode aduna on, kono o feɲɲinaa ka saa'iiji sakkitori fii mon. 21 Ko sabu on gomɗinirɗon Alla, on Immintinɗo mo e hakkunde mayɓe ɓen, yeɗi mo kadi mangural, fii no gomɗinal mon ngal e tama'u mon on fawora e Alla. 22 Ɓay on laɓɓinirii hoore mon ɗoftagol goonga on, haa on heɓii giggol siɗɗankaaku sellungol, jooni yiɗindiree giggol tiiɗungol ka ɓerɗe mon, 23 ɗun ko onon ɓee jibinaaɓe kesun, ɓe tawata hinaa awdi muloori kono ko luttoori, immorde e daaluyee Alla wuuruɗo tabiti on. 24 E hin-le:
«Kala neɗɗo no wa'i wa huɗo,
darja makko on fow kadi
no wa'i wa piindi kon huɗo.
Huɗo kon no yooriri, piindi ndin no saamude,
25 kono daaluyee Joomiraaɗo on
ko luttayɗo haa poomaa.»c
On daaluyee ko Kibaaru Moƴƴo mo feɲɲinanaɗon on.


text:
Defte ɗiɗi ɗee kala njowitii ko e dumunna 1989-1991. Heen wootere tiitoonde mum ko «Le Muezzin de Sarandogou», woni «noddinoowo Sahre Ndoogu ». Nde jangtotoo ko caɗeele guuranooɗe e worgo leydi ndii e on dumunna. Winndi nde ko biyeteeɗo Isselmu wul Abdel Kadeer, gonnooɗo guwerneer Barakna e huunde e ɗiin dumunnaaji. Ɗum noon ko o seede geɗe keewɗe, bonɗe, baɗetenooɗe ɗoon.
Defte ɗiɗi ɗee kala njowitii ko e dumunna 1989-1991. Heen wootere tiitoonde mum ko «Le Muezzin de Sarandogou», woni «noddinoowo Sahre Ndoogu ». Nde jangtotoo ko caɗeele guuranooɗe e worgo leydi ndii e on dumunna. Winndi nde ko biyeteeɗo Isselmu wul Abdel Kadeer, gonnooɗo guwerneer Barakna e huunde e ɗiin dumunnaaji. Ɗum noon ko o seede geɗe keewɗe, bonɗe, baɗetenooɗe ɗoon.
Omo jangtoo heen kadi golle bonɗe koninkooɓe ngollotonoo ɓaleeɓe daande maayo. O seedtiima heen kadi, yimɓe saliiɓe siynude jamirooje bonannde, wallitɓe daɗndude ko baawnoo daɗndude … Nde o naamnaa ko addani mo suɓaade deftere ngam jangtaade ko o jangtii koo, o wiyi : «Muritaninaaɓe njiɗaa tawo huccitande ko ɓennunoo, hanki mo ɓooyaani».
Deftere ɗiɗmere ndee, tiitoonde mum «l’obsession du retour ». Winndi nde ko biyeteeɗo Aamadu Demmba Bah. Kewkewe 89-90 tawi Aamadu ko Maruk, ɗo janngatnoo. E nder ɗuum, jiknaaɓe makko e koreeji makko, gurel maɓɓe, hono Gural, saraaji Eeleega, fof taccinaa. Omo woni toon haa ɓataake ummorii mo Demet, Senegaal. Oon ɓataake winndaa ko ñalnde 6/6/1989. Ina wiyaa heen «Sikke alaa heen, ma a haawe no feewi ko ɓataake oo ummori maa Demet, Senegaal, koo. Koreeji maa Eeleega, Gural e Tufnde Jaaɓe ummiima Muritani. Ina waɗi heen nawraaɓe forso, ina waɗi heen dogɓe. Jiknaaɓe maa, kaaw maa Kellel, Maamuudu Jallo, Bowa, Sammba Dagga, Ceerno Maamuudu Alfaa, ina njeyaa e riiwaaɓe ɓee, kam e Tufnde Jaaɓenaaɓe e Weendunaaɓe, koreeji maa keddiiɗi ɗii noon, koreeji maa Eeleega e Gural, ndog. A min nguuri e caɗeele teeŋtuɗe. (…)
Miin e jiknaaɓe maa kala e min ñaago maa hoto ar gaay e guurte mawɗe hee, hoto ko heɓtii min, minen fof koo, heɓtaade ma. Miin noon, nde laamu wul Taaya fuɗɗii raddo ɓaleeɓe ndee, ngonnoo-mi ko e guurti. Koreeji maa e koreeji am paanaama, hanki, to Njum, capanɗe joy kiloomeeteer hirnaange Demet. Laamu Senegaal e HCR ina mbaɗa kala ko mbaawi ngam moƴƴinde ngonka amen. »
Defte ɗiɗi ɗee kollitanoo ko to «Institut français de Mauritanie» ɗoo e Nuwaasoot, ñalnde 19 marse 2013.
BAB


text:
En njaltiniino e Fooyre Ɓamtaare, tuggi tonngoode 150 haa tonngoode 155, winndannde Muhammadu Faliilu Sih yowitiinde e tiitonriinde : « Huunde e fiyakuuji ɓalliyankooji ».
Ngardiika : Hannde ƴellitaare ina waɗi e aduna hee, teeŋti e ƴellitaare gannde joltuɗe. Ɗe mbaylii mbaydi nguurndam e kala fannu : mahdi, safaara, kaɓirɗe, kaɓtorɗe wolde, daabeeje, karallaagal kesal, ndema, fii-mbeeyu, ekn… Ɗum addani en miijaade winndude huunde e ɗee gannde e ɗemngal men teddungal toowngal ngal, mbele njeɗen kala kuwtortooɗo ngal ngoon humpito. E ndee winndannde kaalaten ko ganndal ɓalliwal, maa en kaal fiyakuuji keewɗi, maa en pir geɗe tago keewɗe. Ciftinen wonnde tago ngo nganndu-ɗen woodi heen tan ko mooɓam e laaytal, wonnde caasam ina jogii heen darnde nde alaa nanndo. Ko ɗee geɗe yimɓe cifatoo ɗoo e yoga e mbaydiiji mum en. Wempeƴere ko fiyaaku njaajngu e ngoo tago. Bempeƴƴe ina coomi faayidaaji kulɓiniiɗi, ko en hollirooɓe ɗi e ndee winndannde. En naatnii kelme keewɗe ngam sifaade ngaal ganndal, kono ciftoren tan ɗemngal Pulaar ko liratoongal etee kelme taƴaaƴe ɗoo ɗee ko ɗaɗi pulaar mbirfiti ɗe. Kala heen helmere naattinaande ina joganaa daliilu ceeɓɗo, janngoowo oo so miijtiima boom ina waawi yiytude ɗi, so ɗum alaa yo oo winndu en.
E wasiyaade janngoowo oo, ciftinen mo wonnde “Ganndal noddi ko tiiɗnaare hakkille, alaa mbeɗo heen mi alaa heen, mi wonat heen tan, walla mi waasa heen wonnde. Ngaameela hakkille maraani ganndal. Ganndal kadi ko nokku, ko satiiɓe, nokku ndeeƴngu, satiiɓe faamɓe, ɓe kaljintaa teeyre hakkille dow geɗe caakaneeje. Ganndal wonaa feere ndee e hoyre mum, koko hokkata feere koo woni ganndal. Ɗum waɗi ganndal ko ndaɗɗundi hakkileeri luggiɗndi, tammbiindi kala fiyakuuji ƴoyre”. Ko jaŋde gannde joltuɗe addanta yimɓe ɓosde, ɓosna hakilantaagal mum en e ñeeñal mum en. Ndiwta ko puɗɗii faamnde koo, njaaɓana golle goɗɗe naftooje, ngati nguurndam sabbaaki, ko daɗi ina daɗtee, ko daɗaa ina daɗtoo. Ngeɗu hakkille e ƴoyre ronetaake, heerortaake kono reenete so yiɗaama duumoo e renndo, reeniree jaŋde. Mi jaarii on ko aditii sabu jaŋde mon, teskuyaaji e wasiyaaji njogor-ɗon neldude mi.
Geɗe kuuɓtidinɗe : E ngoo senngo kollen huunde e fiyakuuji ɓalli e doosɗe dirtugol mum en. Ko adii fof hol ko woni ɓalndu ? Ene wiyere ɓalndu kala hettere mooɓam. So en njiɗii faamnde ko woni mooɓam, maa ngannden kuuje gaditiiɗe, biyateeɗe peceron. Maa en njangto ɗoo seeɗa ko faati e peceron. Kono hade ɗum paamen, e mbaydi huuɓtidinnde, hono geɗe ɗee cañorii : pecoron ndentat ngonta moɓon, kala moɓel jogii ko aalundere mum e sato ndeen aalundere ina mbiiƴa peceron mbiyateekon kuɓwon. Moɓon ndenta cosa moɓtooje, Ko ɗee moɓtooje tiggondirta, mooɓondira ngona mooɓam kaalaten ɗam.
MOƁEL. E nder aalundere moɓel ko pecoron tiɗɗondiri toon, ko ko wiyatee Gostondiral cembungal saabii ngaal tiɗɗondiral. E mbeeyu ndeen aalundere kuɓwon ina ndimmba, ina mbaɗa “yaa-ngartaa”, hono no duule catorii leydi nii. E mbaydi weeɗi eɗen mbaawi yiyrude moɓel hono no leydi e mbeeyu mum nii, aalundere ndee woni leydi, mbeeyu nguu loowi kuɓwon. Ko hono noon kadi aalundere moɓel ɓurdiri “mbeeyu kuɓwon” teddeendi. Jaggi kuɓwon e sato aalundere moɓel ko ko wiyetee “Gostondire kuɓpooɗal”. Hono noon ne ko “Gostondire ɓaaƴal” saabii mbeeyu leydi e ko seŋii e mum, ɓoccittaako huywoyaa nder weeyo.
MOOƁTOORE. So yahii haa moɓon cosaama, koon moɓon ina mbaawi, e ballal “gostondiral kuɓpooɗal”, seŋondirde no bordooɗe ceŋondirirta nii, cosa ko wiyatee mooɓtooje. Reeni fiyakuuji ɗeen ceŋondire ko ganndal Wayliwal. E yeru moɓtoore, eɗen mbaawi haalde Ngurwel, ko kanngel foofatee lawƴa ƴiiƴe tunwuɗe nder ɓalndu, ko kanngel wuuraa tigi, ngel hooretaake no ndiyam nii. So kine neɗɗo ñoƴƴaama tampinta ɗum ko hattaade ngel.
MOOƁAM. Mooɓtooje, haa jooni e ballal kuɓpooɗal, ina ndenta mbaɗa mooɓam. Kala hannde ko yiyatoo, ko mematoo, ko tinatoo, ko e ndii mbaydi sañirii. Hay yimɓe ko heen njeyaa. So en peccaama, peccitaama haa yettii keltinon kaaɗtukon pamaram, heɓatee ko moɓon. So en ñawii cafrirte-ɗen ko moɓtooje. Ɓe mbayi e men ko no tuufeeje mbayi balal, moɓon mbayi e majje hono no gabbe leydi e gabbe doornde mbayi e tuufeeje, kuɓpooɗal wayi heen no ndiyam wayi e jirɓol.
Kelmeendi
- Caasam Energie
- Caasam coftiwam Energie potentielle
- Caasam dirtiwam Energie mécanique
- Caasam kuɓɓiwam Energieéléctrique
- Caasam laytiwam Énergie de rayonnement
- Caasam nderiwam Energie interne
- Caasam nguliwam Energiethermique
- Caasam njaawam Energiecinétique
- Caastol Amplitude
- Ganndal ɓalliwal Physique
- Ganndal Wayliwal chime
- Gostol caasam Conversion d’énergie)
- Gostondiral ɓaaƴal Intéraction gravitationnelle
- Gostondiral cemmbungal Intéraction forte
- kuɓwon électron
- Laywel Photon
- Laaytal Rayonnement
- Moɓel Atome
- Mooɓam Matière
- Mooɓre Masse
- Mooɓtoore Molécule
- Ngurwel oxygène
- Pecoron particules
- Wem-heltere Micro onde
- Wem-limoral Nombre d’onde
- Wem-njuuteendi Longueur d’onde
- Wempeƴere Onde
- Wempeƴere falindere Onde transversal
- Wempeƴere rewindere Onde longitudinal


text:
Hanan Buhari waali jommbaajo Ñalnde Mawnde, Yoo koondi Malmo
Hanan Buhari ɓiy hooreejo leydi Najiriya (Nigeria), Muhammed Buhari resaama ñalnde Mawnde 4, Silto. Yannge ngee waɗaa ko to Aso Rock Villa, woni galle laamorɗo leydi Najiriya he nder Abuja wuro laamorngo ngo. Wiyaama ko ngol ɗoo woni laawol gadanol galle oo meeɗi jaɓɓaade kew bayɗo honi ni. Resimo ko Muhammed Turad Sha’aban ɓiy Mahmud Sani Sha’aban. Baabiraaɗo o meeɗino wonde sarɗiyanke to suudu batirdu ngenndi Najiriya kadi ko musiɗɗo hooreejo leydi o, Muhammed Buhari.
Kanko Muhammed Turad ne ko o diisnoteeɗo keeriɗo jaagorgal kalfinaangal golle, Rabatunde Fashola. O ƴamiino kadi lefol ngardiigu diiwal Kaduna lawbi ɗiɗi, 2007 e 2011. Kanko Turad, ko o fagguduyanke diisneteeɗo he paggitorɗe keewɗe gila he nder Najiriya haa Dubay.
Dewgal ngal wonii dewgal laamɓe e alɗuɓe sikke alaa. He lewbi jawtuɗi ɗii, jaayndeeji Najiriya kabriino wonnde Aysa Buhari, joom suudu mawɗo leydi o, diwii fayde Dubay, Emiraaji Arabeeɓe Dentuɗi, ngam soodoyde jooraare Hanan, tawa ko he ndiwoowa keeriika ka galo mawɗo ene wiyee Muhammad Indimi luɓimo. Eɗen ciftina kadi ko ɓiy oon galo (miliyaadeer), resi gooto e ɓiyɓe Buhari.
Hanan woni ɓiy Muhammed Buhari tokooso kono ko kanko ɓuri yañƴude. O yalti ko Jaaɓi-Haaɗtirde Revensbourn to London he 2019 o heɓi seedanfaagu makko he natiyankaagal (Digital Photography) kadi omo jokki waɗde Master’s makko he fine arts he ngaal ɗoon duɗal.
Pulaagu winndere fuɗɗii teskaade Hanan Buhari ko nde hitowol makko sarii he laylayti (social media) omo haala he ɗemngal Fulfulde, wonnde o nanataa hawsankoore no feewi sabu he galle maɓɓe ko Fulfulde ɓe kaalata. Eɗen tesko Muhammed Buhari e hoore mum, hayso ene fasnii pulaakgu kadi ene faarnoroo ɗum ne, o waawaa Fulfulde. Ko joom suudu makko woni pullo kaaloowo Pulaar.
Kono yimre nde Abdullaahi Bashir, fentannoo mo he Fulfulde“Hanan Buhari Ko aan Ɓernde am Suɓii”, sarinoo ma kanum ne he nder laylayti.
Hanan Buhari ko Aan ɓernde am Chubi
Gite am Yi’ii ɗum ko meeɗaa yiide
Hakkiilo am yehii ɗo meeɗaay yaade
Ngoarol Hanan waylitii yonki am hannde
Mi yiɗii oo suka debbo faa nder ɓernde am
Miijo maako woɗɗike faa nder hakkiilo am
Jiile maako maɓɓi jiile ngite am
Ko wanaa kaŋko fuu mi yi’ataa handen
Mi yinike maawo yiɗde ngol walaa keerol
Mi tampii wurtaaki dee yooliimin nder haragol
Ittoowokam walaa ngam mi woɗɗike nder mutugol
Nder yiɗde oo suka debbo mi humii maayuki handen
To yiɗde maako jukkooje non mi hettan
Si nde baasi non mi waalan du mi haran mi haartan
Si ngol Dewal non mi ñallan du mi waaltan
Miɗo toroo joomiraawo hokkakammo handen
Hanan wujji ɓernde am dogdii yehii ɗo mi andaa
Mi ndaartii, mi jokkii, mi ewnii, mi yiitaali ɓe o wondaa
Mi haaŋike nder tefde oo suka debbo lobbo ɓii adda
Safaare walaa si wanaa heɓdemo handen
Terɗe maako ina ŋarɗi hino haaŋe lootaaŋe
Yeeso maako ina jalba, ina ɗelka hino kaŋŋe
Mooso maako ina nanga ngite hino naaŋe
Min kam mi waasii belɗum si mi heɓaaymo handen.
Abdullahi Bashir


text:
Ñalawma 08 mars hono ñalawma rewɓe mawninaama e nder Kayhayɗi e nder ñiiɓirde MASEF. MASEF e ROSA e fedde « Croissant Rouge » mo Muritani e « Croix Rouge » mo leydi Farayse jokkondirii mbaɗdii gollal gootal. Caggal gudditgol ñalawma o e tawtoreede hoohooɓe wuro ngo
Huufi golle ɗee ko hooreejo MASEF e diiwaan Gorgol hono Sokna Sawdatu Mammadu Lih. Rewɓe diiwan Gorgol mbaawii hollirde geɗe keewɗe, baɗɗe faayiida, ko wayi no ko remetee, walla kadi geɗe peewnaaɗe he Diiwaan hee tawi ko ñeeñal tigi feewni ɗum. Pelle keewɗe nootitiima he ooɗo ñalawma mawɗo.
Toɓɓe keewɗe kaalaama heen, haa teeŋti ko feewti e darnde e caɗeele rewɓe.
Fedde Baaba leñol to Beelinaaɓe mawninii kadi oo ñalawma tedduɗo wonande rewɓe winndere ndee fof. Hooreejo Catal Kayhayɗi e Kalfinaaɗo Jaŋde, mbaawii tawtoreede, musiɗɗo Ibraahiima Sih e innde fedde Weltaare Ɓiɓɓe fulɓe, e rewɓe jookenaaɓe mbawii tawtoreede ooɗo ñalawma.
Kayhayɗi
Kabaruuji duɗe
Ñalnde aset 08 mars, catal fedde Ɓamtaare Pulaar yilliima to duɗal leegal Kilinkaare : Duɗal kilinkaare janngata ko e duɗal Laamu biyeteengal Duɗal Faaruuk .
Huufi ngal ko ceerno Aamadu Abuu Soh, jannginoowo duɗal ngal ko ceerno Kaaliidu Jah, limoore almuɓɓe ko 21 : ñalɗi janngeteeɗi ko hoore biir (altine) e dewo hoore biir (talaata) e saanga njontu (waktu) joyaɓo. Goomu njilliingu duɗal ngal waawii hirjinde sukaaɓe ɓee e nafoore jaŋde.
Usmaan Ñaan


text:
E Innde Alla jom yurmeende. Caggal yettude Alla, eɗen njokka ko yowitii e laaɓal. Pay-ɗen ko e salligi. Eɗen nganndi so neɗɗo ina heblanoo juulde, alaa e sago o fuɗɗoroo salligi. Salligi ko e geɗe laaɓal naamndiiɗe goodgol ndiyam, ngam laɓɓinde yeeso, juuɗe, hoore e koyɗe. Ɗum noon laaɓanta en, ko ko arata ɗoo ko : Eɓɓaaɗe mum fawii ko e geɗe tati:
E Innde Alla jom yurmeende. Caggal yettude Alla, eɗen njokka ko yowitii e laaɓal. Pay-ɗen ko e salligi. Eɗen nganndi so neɗɗo ina heblanoo juulde, alaa e sago o fuɗɗoroo salligi. Salligi ko e geɗe laaɓal naamndiiɗe goodgol ndiyam, ngam laɓɓinde yeeso, juuɗe, hoore e koyɗe. Ɗum noon laaɓanta en, ko ko arata ɗoo ko : Eɓɓaaɗe mum fawii ko e geɗe tati:
geɗal gadanal nagal : ko deftere Alla teddunde ndee, ngam Alla toowɗo o wii : “eehey mon goonɗinɓe, so on ngummiima faade e juulde, lootee jeese mon e juuɗe mon haa heɓa polontunŋi, moomon koye mon e koyɗe mon haa heɓa kolbuli .” ɗum woni ko e simoore Maayida : kaawise (6) .
Gedal ɗimmal ngal : ko nanireede Abuu Hurayrata (YMAM) hono nelaaɗo Alla (MJKM) wii: “Alla jaɓataa njuulu gooto e mon so tawii wonko joli e mum, so wonaa o salligino”. Naniraa ɗum ko Saykhaani e Abuu Daawuuda e tirmisiyu.
Gedal tataɓal ngal : dental juulɓe kala kawrii wonde salligi wontii alaa e sago, tuggi nguurndam nelaaɗo Alla faade jooni. Ɓural mum : ko joli e nder ɓure salligi jeewte keewɗe mbaɗaama heen. Hono Abdallahi Sanabiiji, (YMAM) hono nelaaɗo Alla (MJKM) wi’i : “so maccuɗo Alla salliginiima, o wufƴiima, ina momta kala caɗeele goɗnooɗe e hunuko makko, so o sorbiniima kala cadeele goɗnooɗe e nder kine makko maa iw.” Ɗeen caɗeele noon ngonaa caɗeele ñabbuuli ko caɗeele ufnaali yimɓe fayde e makko e ufnaali makko fayde e yimɓe. Ko noon kadi, so o lootii yeeso makko, ko noon yahri haa yettii terɗe ɗe ndiyam foti memde ɗee kala.
Ina anndaa kadi laaɓal salligi ina heewi nafoore e neɗɗo, so neɗɗo ina wonndi e salligi wonaa bone garɗo e mum fof yettoo mo, ngam seyɗaani alaa e makko geɗal. Hono Abii Hurayrata (YMAM) wiyi hono nelaaɗo (MJKM) wi’i : “mbido tinndina on ko Alla momtirta caɗeele mon, o ɓamta ŋabbirɗe mon.” Ɓe mbiyii : “alaa yaa nelaado Alla” . O wiyi “teddinee salligi kebbinon pele mon jamaa e waɗtude hakkille mum e waktu juulde ko duumii.”
Farillaaji salligi
Ina e salligi farillaaji e jookli dewondirɗi, tawa ina heen goonga mum oo, so tawii heen gootel ŋakikii tan ko heddii koo feewataa, ɗum noon mbaɗten hakkille e ko arata ɗo ko : 1- farilla gadano o : ko anniya, goonga mum tigirigi oo, ko yiɗde huccitande faade e gollude, ɗuum yahdude mbelamma Alla toowɗo oo, waɗi noon ko ɗum golle ɓernde. Ko daliilu oon ɗoon farilla, ko fawaade e yeewtere Umar (MAWM), hono nelaado Alla (MJKM) wi’i : “gollal neɗɗo fawii ko e anniya mum, kala neɗɗo, nguurndam mum fawii ko e anniya mum.” Naniraa ndeeɗoo yeewtere ko dental juulɓe.
Farilla ɗimmo oo : ko lootde yeeso laawol fuɗɗoraade dow tiinde fayde les waare, caggal ɗum ko leppinde noppi mum, fuɗɗoraade e gudde ɗee haa caggal nofuru njaajeendi mum.
Farilla tataɓo oo : ko lootde juuɗe haa heɓa poloŋtoŋi ngam ko ɗoon woni feccere junngo.
Farilla nayaɓo : ko moomde hoore, ɗum noon ko leppinde juuɗe mum e moomde e dow hoore mum, fuɗɗoraade e tiinde haa hoƴƴudu, ruttina ɗum ɗo wonnoo. Ngam e simoore maayida joomiraaɗo wiyii “moomee koye mon.” Wonaa hoore fof noon moomdetee, ko ko fuɗata sukundu koo tan. E hadiis Umar bun Umaymata (MAWM) wii : “mi yiiyii nelaaɗo Alla (MJKM) ina mooma e dow kaala makko.” Kono ɗoo, yo a taw kala ka ina laaɓi. Hono Bilaali o wi’i : “nelaado Alla (MJKM) wi’i : moomee e dow paɗe e misoraaji.” Naniraa dum ko Ahmadu.
Umar (YMAM) wi’i : “oon mo laɓɓinaani moomgol e dow kala Alla laɓɓintaa ɗum.”
Farilla joyoɓo oo : lootde koyɗe ɗiɗi ɗee haa heɓa kolɓuli, e fuɗɗoraade koyngal ñaamal rewna heen nanal, ko ɗum ɗuri tabitde e golle nelaaɗo Alla (MJKM).
Farilla jeegoɓiijo oo : ko senaare woodani Alla Toowdo oo, siftini yimɓe ceertugol juuɗe e koyɗe to bannge salligi ngam juuɗe, o wii, ko yoo loote kono koyɗe moomete, hoore kadi moomete kono geɗel heen fof ko farilla fawaade ko Alla yamiri ɗuum.
Sunna salligi
Ko ñiiɓi, e ko nelaaɗo Alla waɗatnoo to bannge konnguɗi e golle tawa wonaa huunde waɗɗinaande, wonaa kadi añaande so tawii neɗɗo yejjitii ɗum. Duum noon paameten ɗum ko ko arata ko : 1. innude ɗum, wiyde mbiɗo salliginoo, ɗum hay sinno a wiyaani mbiɗo salligoo, haɗataa ma jokkude salligi maa.
2. coccorgal ko huunde nde nelaaɗo yamiri yoo teddine, kono so tawii a soccaaki hay huunde alaa ko bonnata e salligi maa, kono so waɗaama ɓuri moƴƴude. To bannge coccorgal ngam laɓɓinde hunuko mum, ɗuum ko huunde yiɗaande sanne e nder waktuuji joy ɗii kala, kono noon so yejjitaama walla waɗaaka, bonnataa salligi, haɗataa neɗɗo juulde.
Salligi tigi-rigi oo
3. lootde cammeeje juuɗe laabi tati, ɗum ko fuɗɗoode salligi. Fawaade e hadiis Awsi bun Awsi saŋafi (MAWM) wi’i : “mi yiyii Annabi (MJKM) wi’i : so gooto e mon finii subaka yoo loot juuɗe mum laabi tati ngam o anndaa cammeeje juuɗe makko to mbaalata. Naniraa ɗum ko dental juulɓe. 4. gufƴogol laabi tati : e dow hadiis laŋayɗi bun sabaratiyoo (MAWM) hono Annabi (MJKM) wi’i : so gooto e mon ina salliginoo yoo wufƴo. Naniraa dum ko Abuu Daawuuda e Bay –haŋiyu. 5. sorɓinogol e piiptogol laabi tati : fawaade e hadiis Abuu Hurayrata yoo mbelemma Alla won e makko, hono nelaaɗo Alla mo jam e kisal ngoni e mum o wiyi : so gooto e mon ina salliginoo, yo o waɗ e kine mum ndiyam o fiɓtoo ɗum. Naniraa ɗum kon seykhaani e Abuu Daawuuda. Ko woni sunna koo noon, ko yoo neɗɗo sorɓinoro junngo ñaamo o fiiptoro junngo nano, fawaade e hadiis Aliyun (MAWM), o noddiino ndiyam ngam salliginaade, nde o heɓi ndiyam ɗam, o wufƴii laabi tati, o sorbinii laabi tati, o fiiptori junngo makko nano. O waɗi ɗum laabi tati caggal ɗum o wi’i : “ko nih nelaado (MJKM) salliginirtonoo.” Naniraa ɗum ko Bay-haŋiyyu. Kono noon corɓinogol ngol e piiptogol ngol fof, ko yoo ndiyam mem hunuko e hinere tan. ko woni sunna ko noon, ko yettinde nder kine nde so tawii wonaa e nder koorka wonaa. E dow hadiis Luŋeyɗa (MAWM) wi’i : “mbiyi-mi eehey maa nelaado Alla, mbiɗo yiɗi caaktanaa mi hol sifaa salligi nelaaɗo Alla (MJKM) o wii : ƴettu ndiyam, mbaɗaa e nder juuɗe maa, ngufƴo-ɗaa, corbino -aa, njettina corbinagol so wonaa tawii ko a koorɗo. 6. jiirtugol waare : e dow hadiis Usmaan (MAWM) hono Annabi (MJKM) laatiima ina leppinannoo waare mum so ina salliginoo. Naniraa ɗum ko ibnu Majah e tirmisiyu. E hadiis Anas (MAWM) hono Annabi (MJKM) laatiima so ina salligino o, o ƴetta ndiyam e newe makko o waɗa ɗum e les gaable makko, firti ko waare makko, o wiya ko hono nih joom-am yamiri yo mi waɗ. Naniraa ɗum ko Abuu Daawuuda.
7. jiirtugol peɗeeli : e hadiis ibnu Abbaas (MAWM) hono Annabi (MJKM) wi’i : “so tawii neɗɗo ina salliginoo, yo o jaartu hakkunde peɗeeli koyɗe mum”
8. tatiɓinde : ɗum ko geɗel heen fof mbaɗ-ɗaa laabi tati so aɗa salliginoo e terɗe jamiraaɗe, yoo mem ndiyam ɗam, ɗum ko sunna ngam ko nelaaɗo Alla yamiri ɗuum. Wonaa huunde fotnde luunndeede, ngam naniraa ma Umruwi bun Su-Aybi, gaa Baaba makko, gaa taaniiko yoo mbelemma Alla won e maɓɓe, o wiyii : “Laddiyanke ariino e nelaado Alla (MJKM) ina naamndoo hol ko woni salligi nelaado ? Nelaado holli mo wonde ko laabi tati, laabi tati, wiyii mo ko ɗumɗoo woni salligi. Kala mo ɓeydi heen goɗɗum woofii, kadi ɗum ustetaake ngam mo usti fof tooñii. Naniraa ɗum ko Ahmadu e nisaa- iyyu e ibnu majah. Hono Usmaan kadi (MAWM) hollii hono Annabi mo jam kisal nngoni e mum oo, waɗirannoo salligi mum, ko laabi tati tergal heen fof. Naniraama Ahmadu e Muslim e Tirmisiyyu o sellini ɗum, hono nelaaɗo Alla (MJKM) oo, salliginoriima laawol gootol, gootol, kono wonaa huunde teeŋtinaande kono to bannge moomde hoore ko ɓuri heewde koo, ko laawol gootol tan.
Jibriil Muusaa Joop


text:
Españolnaajo gooto, meeɗnooɗo wonde hooreejo parlemaa Orop ina wiyee Josep Borrell, hollitii wonde Donald Trump, hooreejo Dental dowlaaji Amerik, meeɗii wiyde ɗum, tawi aɓe kaala ko faati e uujooɓe Afrik faade Orop : « Mahee ɓalal takko Saharaa ».
« Keerol mon e Saharaa fotaani ɓurde ngol min njogodii e Meksik ngol ».
Kono jaagorgal Espaañ ngal naamnii mo kanko Trump « aɗa anndi no Saharaa foti mawnude ? » Ellee o nanndaano e gannduɗo ɗuum. Eɗen nganndi ngol takkii ko Afrik rewo no woorunoo, njuuteendi maggol ko hedde 4 800 km, ummaade hirnaange feewde fuɗnaange.
O haalaani noon hol nde Trump wiyi mo noon, kono jaayɗe Espaañ, ko wayi no El Païs, mbiyi ina waawi tawa ko e maayirɗe suweŋ ɓennuɗo oo, nde Josep Borrell ɗofti toon (to Amerik) laamɗo Felipe ndee.
Ɓalal Donald Trump yiɗi mahde hakkunde mum en e Meksik ngal ngam haɗde Meksiknaaɓe naatde leydi mum ngal, njuuteendi mum ko 3 200 km, njaru mum ko hedde miliyaaruuji 20 dolaar (hedde ujunnaaje 7 miliyaar ugiyya ɓooyɗo oo), tuugnaade e won ɗiin hiisaaji.
Hannde, ko Espaañ woni damal ɓurngal yaajde ɗo uujɓe naatirta Orop. E darorɗe hitaande ndee, aɓe njahratnoo e 38 000 uujɗo, rewruɓe leydi (les) walla geec.
Espaañ ina jogii e duunde Afrik hee kalaace ɗiɗi ɗe meeteruuji 6 tooweeki, ngam hanndaade nduukon mum ɗiɗon mbiyeteekon Ceuta e Melilla, njookikon nder rewo Maruk, kono kon meeɗaa haɗde uujɓe ƴaaɓaade kon.
BAB


text:
Seyku Usman Dan Fodio: Noddaandu Islaam e Mbayliigu Dawrugol
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Caggal ɗum o nawi ɗum haa e leyɗeele hawsankeeɓe goɗɗe ɗe, ko wayno Zamfara, ndi o waɗi e nder mum duuɓi joy. Sabu o wiy e binndanɗe makko, wonnde o tawii e nder mayri nokkuuji keewɗi ɗi Islaam yettaaki walla yimɓe ɓe cuwaa naatde he diine Islaam.
Hakke duuɓi sappo e jeenay (19) Seyku Usmaan ko ceerno egga-hoɗa tan mo alaa ɗo ñiiɓi, kanko e miñi makko kadi almuudo makko Abdullaahi haa biyiiko Fattaah Bello ari yanti e maɓɓe. Kala nokku mo o ari, so o wonii ɗoon ko juuti haa o darnii ɗoon dental, o woppidtu dental ngal gooto e almudɓe makko mo o hoolii, oon jokka golleɗe kanko o ɓenna fayde nokku goɗɗo.
Ko addani noddaandu Seyku Usmaan wonde heeriindu e nder daartol da’waaji e jihaaduuji e nder ɓaleeri Afrik walla boom mbiyen e nder winndere Islaam kala, ko noddaandu makko wonaa tan jeewte e waajuuji walla fellude tan e hoonaade, hayso tawii ɗuum fof ene heen. Seyku Usmaan huwtorii e noddaandu mum ko tinndinde, jannginde e haɓde e majjere tawa ko rewrude e binndol e momtude humam-binndaagu. O mo huwtortonoo Arabeere ngam winndude defte ɗe almudɓe makko janngirtunoo e nder duɗe e dente ɗe o sosi ɗe. O mo huwtortonoo ngal kadi ngam jaabtaade ɓatekeeji ummortonooɗi mo bannge-yoo e-bannge ɗi joom mum en ene kuccinatnoo e makko laaɓnde mum en e ko yowitii e da’wa makko walla ko wayno fatwaaji (ñaawooje) makko. Woɗɓe kadi ko seerenɓe winndatnooɓe ngam ñiŋde noddaandu ndu ene ceyfitamo tawa faandaare mum en heen wonno tan ko yiɗde faddaade ndee wempeƴere pinal arnde regginde penaale ɗe ɓeen seerenɓe kuwtortonoo ngam sokde keeweendi e renndo ngo e nder majjere; ko ɓeen ngoni waddatnooɓe junngo e laamɓe ɓe, mballita ɗum en e lorgol miskineeɓe e doofolɓe ko aldaa e lawol sariya. Kono kala nde gooto e ɓeen huccini e makko haala o winnda deftere o riiwta hujjaaji mum o rokka ɗum dalilaaji laaɓɗi tawa ko e faawaade e Qur’aan e Sunna Nelaaɗo (Yoo Allah Juul e mum hisna ɗum).
Kono Seyku Usmaan e almudɓe mum njonndinaaki tan e winndude e Arabeere, alaa, nde tawnoo o mo anndi wonaa jamaa o (dental ngal) fof waawi taraade binndi Arab walla waawi faamde ko winnda e ɗemngal Arab. Tuugnaade e ɗuum o huwtorii binndi ajami ngam jannginde yimɓe ɓee e neenawal mum en. Kanko e almudɓe makko ɓe kuwtorii jime (beyti) e ɗemɗe nokku o, ko wayno Pulaar/Fulfulde e Hawsankoore walla Tamaasik, ekn… ngam jannginde keeweendi ndii ko ɓe mbinndata e Arabeere ko, tawa ko e mbaydi newiindi faamde, weeɓndi reen’de kadi welndi reftaade. Ɗeen jime walla mbiyen beyti, lomtii jimɗi naalankooɓe e jabbaaji waɗti kala ɗo tolniɗaa nanataa ko neɗɗo ene beyta, gila e nder galleeji haa e jeereeji. Ko wonaa Seyku Usmaan, miñi makko Abdullaahi e ɓiy makko Fattaah Bello, almudɓe makko heewɓe kadi mbinndii. Ɓiyɗo makko dewbo ene wiyee Naana (Neene) Asmaawu, winndi ko heewi kadi firii hakke 25 e binndanɗe makko, waɗti ɗum en e Pulaar walla Hawsankoore. Jom galle Neene Asmaawu kadi ene wiyee Maalam Giɗaaɗo winndii ko heewi e Arabeere kadi e ɗemngal mum neenewal Fulfulde. Seyku Usmaan e almudɓe mum mbinndii e ndenndaangal fannuuji gannde janngetenooɗe e ngaan saanga e nder duɗe Islaam. Ɓe mbinndii e Fiqh, Siirah (Nguurndam Nelaaɗo), Tasawwuf (suufiyankeegal), Hiisa, Mbewu, Elmul Kalaam (theologie) Mantik[q] (logic) Safaara ( medicine), Daartol e iwdi Fulɓe. Eko anndaa, kanko Seyku Usmaan e miñi makko Abdullaahi e ɓiy makko Fattaah Bello, ɓe mbinndi 258 gollal, tuggude e yimre haa yettii e deftere haaloore e gootal e gannde jaŋtaaɗe dow ɗee. E deftere mum wiyeteende: Nguurndam e Golle Usmaan dan Fodiyo, Ismael A.B. Balogun, yaltinii heen doggol tiitooɗe 115 deftere ɗe Seyku Usmaan tan winndi. Yoga e ɗeen defte nana lelii hannde e nder defterɗi duɗe jaaɓi-haɗtirde Nigeria, ko wayno Ahmadu Bello University mo Zaria, ɓurɗo njanɗude e duɗe jaɓi-haɗtirde Afrik, walla Kano e Ibadan. Keewɗe e majje kadi ene piraa e ɗemngal Engele.
Ene jeyaa e defte Seyku Usmaan wiyeteende Kitaabul Farq. E ndeen deftere, Ceerno o ene ñiŋa heen laamuuji leydi hawsa e watulaaɓe mum en kadi o woppaani heen seernaaɓe ɓe o noddirta seerenɓe muuɗnateeɓe. Ñiŋoore Seyku Usmaan e dow laamɓe ɓe e nder Kitaabul Farq, ene waawi tonngeede e ɗeeɗo toɓɓe nay, koɓe:
- Leptooɓe Miskineeɓe
- Lorooɓe Doofolɓe
- Wuurɓe e belanteeje koye mum en
- Yaɓɓooɓe ñaawooje Sariya Islaam.
Yeru e toɓɓere arwannde nde, ceerno o ene huccina e laamɓe ɓee ɗeeɗo ñiŋooje, wonnde eɓe pawa e yimɓe ɓee kubbal (lempooji) di sariya yamiraani, ɓe caaynoo rewɓe ɓe ngonnda e mum en tawa ɓe ndesataa ɗum en,ɓe njoɓnoo e nder jeereeji juutiiji walla ɓe itta e dammuli mum en ko yamiraaka,laamu ngu ene fawa juuɗe mum e dow jawɗeele aynaaɓe hakke cogle tawa ɓe coodaani, so koɗo maayi e nder maɓɓe ɓe ƴetta jawdi mum hayso ronooɓe mum ngaranii keɓataa.Ene jeyaa e kubbe ɗe ceerno o ñiŋi ngal ɓe mbiyatnoo Jinngali, ko kubbal ngal laamɓe hawsankeeɓe naamnotonoo Fulɓe aynaaɓe.
E toɓɓere ɗimmere nde,lorgol doofolɓe, Seyku Usmaan ene ñiŋra laamɓe ɓe wonnde hay gooto waawaa yettaadeɓe sowonaa rewrude e watulaaɓe te ɓeen ko maa ndokkee njeenaari, laamɓe ɓe e koye mum en njaɓataa waɗde hay huunde tawa ndokkaaka mbelnaari. E nder nyaawooje maɓɓe ko kala ɓurɗo ko addi ko kanum rokketee ngoonga.
E toɓɓere tatiɓere nde o wiy laamɓe ɓe nguuri ko e bellanteeje koye mum. Ɓe nguuri ko e galleeji (palais) mawɗi cuɗaaɗi suɗngo fantungo, ɓe ndesa taaraaɓe ko alaa ɗo haaɗi, heen sahaaji gooto e maɓɓe ene jogoo haa rewɓe ujunere (wuluure), e ɓe piyanee bawɗi, kolli e nyaanyooji, ɓe njooɗoo e ɓe njeeba amooɓe.
E toɓɓere nayiɓere he o ñiŋi laamɓe ɓe e ko njaɓɓata ñaawooje diine ko, ko wayno waasde taƴde junngo gujjo, rajmude jinɗo walla nyaawde hadde e dow barɗo, ɗum woni warteede, ɗe ngeɗe fof so joom mum addii mbelnaari tan ɓe ngoppat ɗum ɓe mbaasa fawde e mum ko sariya yamiri ko.


text:
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Gargol série Jeewo “Diewo” he Piindi TV addii kesam-hesamaagu he mbaydi magoyaagal Pulaar. Koɗorɗe jooɗɗe, werlaaji kesi e ñaantule jooɗɗe ene cinka ayaawooji laaɓtuɗi ɗi karallaagal numerique newni gaamnogol mum en. Jillondiral pulaagu e tuubankaagal, walla mbiyen tan pinal saareyeewal. Sabu ngaal pinal saareyeewal jaalii hannde he aduna hee fof, waɗi kala jiɗɗo yahdude e aduna o alaa-e- sago ko maa o nokka he maggal.
Jokku Taro
Like this:
Like Loading...
Ñalnde 26 Bowte (decembre) 2020, Fulɓe Adunaaru ndentoyii to Basse, leydi Gambia, ngam mawnin’de pinal e finaatawa Fulɓe. Ko ngol ɗoo woni koolol jeetati, gila ɓe puɗɗi yuɓɓin’de ɗiin-ɗoon ñalɗi. Bakkorde koolol ngol hikka ko “Ndaroɗen Ndannden Pulaagu”. Eɓɓo Ñalawma Finaataa Fulɓe Winndere ( International Fulɓe Cultural Festival Day) fuɗɗii ko he potital sukaaɓe Fulɓe he nder facebook, caggal jeewte e gostondiral hakkillaaji he ko yowtii he wuurnude ɗemngal Pulaar e pinal Fulɓe ɓe cosi (cinci) ɗerewol facebook, Fulbe Africa, ko he ɗuum yuɓɓin’de o ñalawma jibinaa.
Jokku Taro
Like this:
Like Loading...
He yontere yawtunde ndee innde Djaili Amadou Amal ene tawetenoo he jaayndeeji aduna ɗii kala, sabu ko deftere makko nde tiitoonde mum he ɗemngal Farayse woni Les Impatientes nawnoo kawngel “Prix Gancour des Lycéens” 2020. He ngaan saanga min mbaɗiino heen winndannde he lowre amen www.planetfulbe.com, kono ko he ɗemngal Engele. En podaniino taratooɓe men he ɗemngal Pulaar/fulfulde kadi addan’de ɗum en winndannde yaajniide ngam haa ɓe mbaawa ɓeydaade anndude holi gonɗo Jayli Amadu, nde hoodere jaayre he coñce Pulaar.
jokku taro
Like this:
Like Loading...
Hanan Buhari ɓiy hooreejo leydi Najiriya (Nigeria), Muhammed Buhari resaama ñalnde Mawnde 4, Silto. Yannge ngee waɗaa ko to Aso Rock Villa, woni galle laamorɗo leydi Najiriya he nder Abuja wuro laamorngo ngo. Wiyaama ko ngol ɗoo woni laawol gadanol galle oo meeɗi jaɓɓaade kew bayɗo honi ni. Resimo ko Muhammed Turad Sha’aban ɓiy Mahmud Sani Sha’aban. Baabiraaɗo o meeɗino wonde sarɗiyanke to suudu batirdu ngenndi Najiriya kadi ko musiɗɗo hooreejo leydi o, Muhammed Buhari.
jokku taro
Like this:
Like Loading...
Diine ina jeyaa e pine pulaagu ɓooyɗe gila Fulɓe peeñi to dunuyaa faade hannde, ɓe meeɗaani seertude e diine. Ɓe ngadii anndireede ko rewooɓe diine naange, oon ko e diineeji ɓooyɗi jeyaa. Peeñgol makko, ina hoddiree 8000 kitaale ko adii jibineede Isaa.
Jokku taro
Like this:
Like Loading...


text:
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Naatugol Maruk e Fedde hee ina jeyanoo e toɓɓe kimmuɗe potɗe yeewteede heen, gaa gaa ngonka Sudaan Worgo e toɗɗagol gardo keso Goomu Afrrik ngam lomtaade Nkosazana Dlamini-Zuma timminde heen manndaa mum … Toɓɓe ɓurɗe teeŋtude e ndee joɗnde ko toɓɓere Sudan Worgo caggal fitinaaji kewnooɗi toon ñalnde 9 e 10 lewru nduu.
Ko wonaa ɗum gardiiɗo Goomu Afrik nguu ina fotnoo lomtineede kono woote ɗee njowaama sibu hay ƴamatnooɗo gooto heɓaani keeweendi. Ɗum noon Nkosazana Dlamini-Zuma nana heddii heen haa joɗnde faande e lewru saawiyee 2007 to Adis Abeba. Ɗoo e ndeen doggol udditaama ngam winndude ƴamooɓe woɗɓe. Toɓɓere woɗnde teeŋtunde, mawnde ko ɗaɓɓugol Maruk naattude Dental ngal. Maruk ko ko geddunoo Fedde Ngootaagu Afrik (wontude Dental Afrik caggal ɗuum) e hitaande 1984 ngam mettinde naatgol heen RASD (Dowla Saharaa Hirnaange), dowla mo Polisario sosnoo. Eɗen nganndi darnde Maruk fof e hare mum fof ko wiyde wonde Saharaa (heen sahaaji nii hay Muritani, sibu Maruk heɓtini Muritani ko e hitaande 1962) ko jeyi Maruk. Duuɓi tati jooni ko Muhammed VI ina hebla ɗuum, sibu o seeraani e ɗannaade e leyɗe Afrik worgo Saharaa. Ko e nder ɗuum Maruk laawɗinani tumarankooɓe worgo saharanaaɓe wonnooɓe toon, ngonka mum en, rokki ɗum en kaayitaaji no njooɗorii, ngolloo toon. Haaɗaani ɗoon, sibu, to Gabon, to Senegaal, to Gine, laamɗo Maruk ina ƴellita toon faggudu rewrude e compugol bankeeji e sarwisaaji gaddagol, e mahaaɗe, e telekom … Ko jiidaa e cargol laawol Almaami Maalik e ɗiin nokkuuji, rewrude e cosgol Duɗal Keblirgal almameeɓe Afriknaaɓe to Rabaa. Yantii heen, Maruk nattii waɗde jaltingol Saharaa e Fedde sarɗi naattugol mum, hay so tawii anniya mum ko yaltinde RASD e fedde hee so naattii. Ko Goomu Dental Afrik noon foti jaɓde walla salaade ngool naattugol rewrude e woote.
Wonande Alaseri (haɓdiiɓe Maruk e ngalɗoo geɗal) « ndee feere Maruk ƴetti, ina waawi wonde huunde moƴƴere wonande Afrik walla bonnde. Huunde moƴƴere so tawii Maruk fellitii jebbilanaade ngonka Saharaa e Fedde hee … Huunde bonnde … so tawii Maruk artiri ko addude jiiɓru e Fedde hee.
BAB


text:
E wiyde jaaynde L’Authentique « Goomu sukaaɓe ɗeɓii fiyde depitee batilo biyeteeɗo Kaliil wul Teyib » ñalnde talaata 10 saawiyee 2017, sabu maɓɓe sekande ngawlaagu mum ɓurtungu feewde e mawɗo leydi ndii. Ɗum waɗnoo ko e kewu mo leñamleñameeɓe safalɓe, hono anndiraaɓe Naseeriste en e baasiste en, njuɓɓinnoo ñalnde heen to galle sukaaɓe kiiɗɗo too, ngam maanditaade maayde Saddaam Huseyni.
Caggal nde jime keewɗe njimaa ɗoon, Kaliil wul Teyib ƴetti konngol, o limti yimɓe ɓe aarabeeɓe paarnorii hannde (e miijo makko), ko wayi no Saddaam en, Naseer en, e Muhammed wul Abdel Asiis en. O ɗaɓɓiri tawtoraaɓe ɓee nde mballata Asiis haa heɓa manndaa tataɓo.
« Ko ɗoon sukaaɓe wonnooɓe ɗoon ndiggitii, peewi e makko, kappani silkitde mo ». Mawɓe tawtoranooɓe ɓee kam en ummii njalti nokku oo. Daɗndi mo ñalnde heen tan ko jaambureeɓe yaltinirɓe damel cuuɗingal, hakkunde kuɗdi e ƴattooje.
Kaliil wul Teyib noon meeɗiino wonde e luulndo sibu ko o tergal APP (parti Masawuud Bulkayri) o wonnoo hade makko jamfaade ɗum tawi ina waɗi mo depitee. Gila ndeen, o woni ko e daɗndu hollude Abdel Asiis kanko ɓuri Aduna oo fof horsinde ɗum. Omo jeyaa kadi e ɓeen muritaninaaɓe yahnooɓe Tiripoli, njaltini toon bayyinaango ñalnde 23 mars 2010 ngam wiyde Kaddaafi wonde « ko caggal mum ngoni, ko jamirooje mum ɗooftii… ». Ndaw ko haawnii e ɓee jaambareeɓe nanngeteeɓe ina cuuɗii e gasɗe doombi walla tuwooji nawooji diƴƴe luuɓɗe ! Kaliil !


text:
Catal Nuwaadibu Fedde Ɓamtaare Pulaar e Muritani, yuɓɓinii ñalnde Hoyre-biir 20/02/2016, Ñalngu Kan Aamadu Saydu, ngam siftorde e neldude duwaawu oo musidɗo jaltuɗo aduna, kanko e maayɓe juulɓe kala.
Hol Kan Aamadu Saydu ?
Kan Aamadu Saydu yiyi aduna ko e hitaande 1949 to wuro Likseyba Gorgol. Kan Aamadu Saydu ko gorko ngenndiyanke, cuusɗo, katante jiɗɗo leñol, caliiɗo yawaare,
o jeyaama e ardiiɓe diɗɗe janngooɓe saliiɓe yawaare e peƴtooru ɓesngu leydi ndii, ngam yooltude hujjaaji janngooɓe e tawtoreede dille kitaale cappanɗe jeeɗiɗi(1970) e nder leydi Muritani, ngam haɓanaade jeytaare ngenndi Muritani, e lelnude laawol potal, jeytaare to bannge pinal e faggudu ngam mahde muritaninaajo dimɗuɗo.
Kan Aamadu Saydu nde ari e Nuwaadibu tan jokkiI e catal Nuwaadibu Fedde Ɓamtaare Pulaar, leelaani tawi catal ngal ina wayla yiilirde mum, o waɗaa Hoyreejo catal Nuwaadibu e hitaande 1979. Tuggi ndeen ko kanko ardii yiilirde catal ngal sabu nuunɗal makko, darnde makko, muñal makko e humpito makko e yarlitaare e coftal ngal o joganii golle ɗe o ardinaa ɗee. O meeɗaani yoomande ɗum, saka aamande ɗum, haa ñalnde o ƴetti Foofto-golle makko e hitaande 2012. Ngalɗoo seedantaagal moƴƴal o waɗanaa ma ɗum gila omo wuuri, e tuma nde catal Nuwaadibu waɗani mo hiirde mbayniigu e sahnga nde o ƴetti Foofto-golle makko, omo hoota Likseyba. Moƴƴinɗo ngardiigu, feewni ngondiigu ina foti manteede gila ina wuuri, mbele ina annda woni ko e laawol moƴƴere ɓeyda, kadi goɗɗo yiya ndeen manoore kañum ne ñemmba, mbele ina daña hono ɗumɗoon. Dañɗo manoore e nder nguurndam mum ina foti siftoreede so maayii.
Kan Aamadu Saydu ko jaajɗo hakkille kadi deeƴɗo hakkille, denndaangal yimɓe ɓe o wuurdi ɓee kala ina ceedtii meɗaani njiyde omo laawii haa o haali konngol ngol moƴƴaani.
E oon hakkille deeƴɗo, teskoreede mo waawde ɗowde dental sabu hakkilantaagal makko, o ardinaama Batu Mooɓondiral nayaɓu Fedde Ɓamtaare Pulaar e Muritani njoɗinoongu to Nuwaasoot e hitaande 1983, o ardii batu nguu e dow teeyre, newuya e hakkilantaagal haa ngu joofi e dow jam e kisal, tawi duko waɗaani, fitina waɗaani.
Nanondire paayodinɗe, kadi teskinɗe mbaɗaama e ndeen joɗnde. Kala tawanooɓe nguun batu, ceediima no o moƴƴiniri nguun batu. Ina tawtoraa nguun batu sete mawɗo nelaaɓe Fedde Ɓamtoore Pulaar to Senegaal e gardagol Yero Dooro Jallo, jaalal leñol, (yo Alla yurmo ɓe kamɓe kala yaafooɓe).
Jaltugol aduna Kan Aamadu Saydu :
Kan Aamadu Saydu yalti aduna ko ñalnde Hoyre-biir (aset) 21 korse (suwee) 2014, hedde waktuuji 13 caggal rafi cellal. Ina hawriti e ñalngu suɓngo Hoyreejo leydi Muritani. O wuurii duuɓi cappanɗe jeegom e duuɓi joyi (65), keewɗi nafoore. O mo ɗacci suddiiɓe ɗiɗo, ina heen biyeteeɗo Aysata Kan, goɗɗo oo ina wiyee Jeynaba Sih. O mo ɗacci sukaaɓe sappo (10), heen njoyo worɓe, njoyo rewɓe; yo Alla waɗ e maɓɓe barke, ɓe ndonta jiknaaɗo maɓɓe.
ÑALNGU KAN AAMADU SAYDU :
Kan Aamadu Saydu, e golle mum e darnde mum seedtinnde, e ngardiigu moƴƴu, Catal Nuwaadibu Fedde Ɓamtaare pulaar e Muritani, yuɓɓinii Ñalngu Kan Aamadu Saydu ñalnde aset 20 suwee 2016 to Nuwaadibu ngam siftorde oo gorko paarnorɗo leñol e waɗande mo duwaawu mbele Alla ina moƴƴana mo kanko e maayɓe juulɓe kala.
Ñalngu nguu fuɗɗorii ko silke Deftere Ɓuraana to galle makko Nuwaadibu, e dow gardagol Ceerno Muhammadel Kaamiilu Baro, maayo ganndal, daɗɗo mo ɓurnaaki, peertinoowo annduɓe, jooltoowo majjuɓe, golliroowo sabu Alla mo fanndaaki njoɓdi, e dow nelal Baaba mum, maayo deeƴngo ngo rummbaani, waliyal waliyaaɓe, Ceernal Seernaaɓe ; Ceerno Abuubakri Baro, ganndiraaɗo Ceerno Njaay Baro. Ina catii oo ganndo denndaangal seernaaɓe ardiiɓe jumaaji e jamaaji ɗoo e wuro ngoo, ko wayi no Ceerno Muusaa ganndo joom sahaa to bannge ganndal kadi ceedtanaaɗo ganndal, Ceerno Umaar Jibi Bah to Likseyba , Ceerno Alfaa Ñaŋ to Kayhayɗi, Ceerno Mammadu Bookara Abdul Qaadiri Kan e seernaaɓe woɗɓe ɓe en ndañaani limtude ɗoo.
Nde joɗnde ndee jooɗii, ko Abdul Ajiiju Bah hoyreejo catal ngal ƴetti konngol ngam bismaade yimɓe arɓe ɓee e haalde sabaabu dentinɗo yimɓe ɓee e ndee ñalnde, o haali kadi hol darnde Kan Aamadu Saydu daraninoo leñol ngol e nder diiwaan oo. Caggal ngool konngol udditirgol Ñalnde ndee, o totti Ceerno Muhammadu Kaamiilu konngol.
Ceerno Kaamiilu, salmini renndo ngoo, waɗani yimɓe ɓee yeewtere waaju waɗnde faayida ko fayti e kewu nguu. Kadi o haalani yimɓe ɓee hol ko woni nafoore waɗande maayɓe men ɗiiɗoo kewuuji.
Ɗum ina heewi nafoore kadi ko ɓural mawngal wonande maayɓe, sabu kala ko waɗaa heen e duwaawu ko ko jaabetee, sabu ko Alla wiyi ñaago-ɗee kam mi rokka on, O wiyi kadi nduwano-ɗee maayɓe mon. Nde o joofni konngol makko ngol, o yamiri yo silke Deftere ndee fuɗɗo, o rokki konngol Ceerno Umaar Jibi Bah yo uddit silke oo, Ceerno Umaar udditi, Deftere ndee janngaa haa joofi, nde jaŋde ndee joofi, o rokkiti konngol ko Ceerno Muhammadu Bookara Abdul Qaadiri Kan yo waɗ duwaawu timminirɗo deftere nde hono « Khatmu Ɓuraana », nde oon joofni waɗde « Khatmu » oo, ko Ceerno Muhammadu Kaamiilu Baro waɗi duwaawu, belɗo, jurminiino ngam timmin’de golle subaka ɗee, ɓerɗe juulɓe fof kecciɗi sabu duwaawu o welde e yurminaade.
Banndiraaɓe e musidɓe rewɓe e worɓe kala ina tawtoraa nguu kewu, tawi ɓe ngardi ko yiɗde e korsa oo musidɗo, ceedtanaaɗo wonde dewoowo Alla, mo luutetaake dental jamaa e kala waktu. Almuudo laawol Tijjaani ɗooftiiɗo jamirooje e sarɗiyeeji, ɗuurniiɗo kala kaɗe e ko luunndii sariya e deftere Alla. Nde silke oo gasi, aadi rokkondiraa kikiiɗe to galle pulaar.
Oo kikiiɗe, ko maa mbiyaa ɓuri heewde yimɓe e subaka nde, sabu kala mo dañaano tawtoreede silke subaka oo, arii yeewtere kikiiɗe ndee, ko ɗuum waɗi galle pulaar oo ko haa wukkiti yimɓe, dañii nii arɓe tawi galle oo heewii ndonki naatde, kooti.
Haa tonngoode aroore njokken e hiirde hee.
Caam Aadama Alasan,
Koolaaɗo Kuuɓal Catal Nuwaadibu


text:
Annduɓe kuule asamaan njiytii saraaji hoodere dooɓaande yuɓɓo tagopeeje jeeɗiɗi potɗe e Leydi, tawi tati heen ina tuumaa waɗde maaje diƴƴe, ɗum noon nguurndam. Ko ɗum woni ko saaktaa e jaaynde Nature ñalnde alarba 22 feebariyee 2017 kam e yeewtere jaaynde Nasa yuɓɓini ñalnde heen. E wiyde maɓɓe ko ɗum huunde mawnde no feewi, tee, annduɓe ina cikki hankadi « ndañii mosel moƴƴel » ɗo mbaawi yiylaade goodal nguurndam gaa gaa e Leydi.
Kañje tagopeeje jeeɗiɗi ɗee, nguleeki majje kadi woɗɗondiraani e nguleeki Leydi, ɗe taarotoo ko koodel (naange ko hoodere) ɓuuɓngel inniraangel TRAPPIST-1, ngonngel e jiiryiirngal men, tee ‘’ngel woɗɗaani’’ en, sibu hakkunde men e maggel ko 40 hitaande annoore. Woni hedde 378 691 200 000 000 km (hitaande annoore ko hedde 9 467 280 000 000 km). Ɗum firti ko so lampa huɓɓaama toon jooni, annoore mum yettotoo en ko ɗoo e duuɓi 40 !
“ Hikka waɗi duuɓi noogaas ko njiytu-ɗen tagopeeje ɗe njeyaaka yuɓɓo naange, ngol woni ɗiɗmol ko eɗen njiyta huunde waande noon heewnde faayiida to bannge njiylawu nguurndam e tagofeere woɗnde ko wonaa Leydi”. « Ɗo ganndal yahrata hannde ɗoo eɗen kattani luggiɗinde wiɗto men ngam sunnaade so heen tagopeeje tati ina koɗoo, e anndude hol henndu wonndu e weeyo majje e anndude mbele batte nguurndam ngalaa e majje » e wiyde annduɓe ɓee.
Heen tagopeeje jeegom njiylotoo koodel dooɓangel ngel (naange mum en) ko e ñalawma e feccere haa e balɗe men ɗiɗi e dow Leydi (hitaande toon ko balɗe men ɗiɗi). Aɗe ɓadtii no feewi hoodere majje, tee ko bannge gooto e majje tan yiyata naange, ko bannge gooto tan koodel ngel yaynotoo, oya bannge ko e niɓɓere tan woni. Ɗum firti kadi ko bannge keedɗo e hoodere oo ko e ñalawma tan woni, alaa jamma).
Yahde to ɗee tagopeeje aaɓnotaako e tolno ɗo ganndal aadee en yahrata hannde ɗoo. Kono won miijotooɓe, ɗoo e duuɓi miliyaaruuji 5, nde naange men ngee fuɗɗotoo saayde ndee, eɗen mbaawoya eggande toon nde tawnoo hoodere TRAPPIST-1 dooɓaande ndee kañum ko seeɗa seeɗa yartortoo. Ɗum noon maa nde luttu woodde ɗoo e duuɓi 10 000 miliyaar. Ndee hoodere jeyaa ko e koode 50 ɓurɗe ɓadaade leydi, woni ɗe ngoɗɗeeki mum en e leydi men ndii jaasi 15 hitaande annoore.
NASA : (NASA National Aeronautics and Space Administration) woni Njuɓɓudi Ngenndiiri Aeronotik e Weeyo dowla Amerik.
Jiiryiirngal : ko dental jaajngal koode e ɓakdi hakkunde koodeeri ndi nganndu-ɗaa nanngi ɗum ko ɓaaƴo (fooɗo hakkunde kuuje ɗiɗi ñisɗe). Yuɓɓo naange men ngee woni ko e jiiryiirngal biyeteengal “Fedannde malaaɗo” (Voie lactée). Yuɓɓo naange men ngee wayi heen ko no toɓɓel ndiyam nder geec, sibu engal waɗi teemedde miliyaar hoodere, tee njaajeedi maggal ko hedde 100 000 hitaande annoore, njuuteendi ndii kadi ko noon. Hitaande annoore ko hedde 9 500 miliyaar kiloomeeteer. Ƴeewaa kadi, tago ngoo ina waɗi fotde 2 000 miliyaar jiiryiirngal nanndungal e fedannde malaaɗo ! Eto miijaade mawneeki majjum.
Ko Alla tan woni ganndo, kono omo luɓira mo O welaa !
Bookara Aamadu Bah


text:
Kabaaru oo yani ko jamma talaata 22 jofi alarbo 24 lewru ut 2017, so sankaare Aliw Arɗo Saajo Soh ɓiy Arɗo Saajo e Malaaɗo Bah (mo Kaaƴon Jasara e nder doŋre Cile Buubakara, falnde Podoor e nder diiwaan Sen Lui Senegaal e nder reedu Fuuta Tooro). O sankii ko to leydi Farayse to o yahnoo safroyaade. Cellal makko ustinooma e nder ɗiiɗoo duuɓi nde wonnoo mawngu e tampere puɗɗinooma heɓindaade mo, haa ɗuum addini mbo ɓooraade ngardiigu sosiyetee makko, hono CSE , e lewru saawiyee 2016, o totti ngu ɓiyiiko afo, hono Umar Aliw Soh.
Holi gonnooɗo Aliw Arɗo Saajo Soh?
Aliw jibinaa ko e nder Falnde Irkiis e nder Diiwaan Tararsaa (leydi Moritani) e hitaande 1932. Ko e fulɓe woɗaaɓe o jeyaa e nder suudu jasarnaaɓe. Nde yahi haa o ndañi duuɓi janngirɗi, mawniiko gorko mo o jiidi baaba ina wiyee Umar Saajo Soh nawi mbo, nde wonnoo oon ko e tuubakooɓe gollondiratnoo hakkunde Senegaal e Maali, mawniraaɗo o wonndi e makko hakkunde Ndar e leydi Maali ngam jannginde mo lekkon. Nde yahi haa ɓooyi, o yahi to leydi Farayse ngam jokkoyde jaŋde, o janngii haa o woni aasiñoor mawɗo to bannge mahanteeje mawɗe (kuɓeeje haa e laabi godoroŋaaji.)
Golle makko. Aliw adii gollondirde ko e sosiyetee petorol Seel, e hitaande 1970 wondude e won e yimɓe, ɓe cosi sosiyeetee ina wiyee Compagnie Sénégalaise d’Entreprise (CSE), nde yahi haa e hitaande 1976, o ɓurtii doole e nder sosiyeetee oo, ko ndeen o inniti ɗum, waɗti wiyeede “Compagnie Sahelienne d’Entreprise” (CSE).
Mbiyen tan wonde, o gollii golle tiiɗɗe e nder sosiyetee oo, gila e nder Senegaal haa e leyɗeele goɗɗe, ko wayi no Mali, Burkinaa fasoo, Gine, Liberiyaa, Serelawon, Niseer, Gambi haa to Kameruun. E nder ɗeeɗoo leyɗeele o feewnii heen laabi (godoroŋaaji) keewɗi haa e mahanteeje goɗɗe, tee sosiyetee oo foomnondirii e sosiyeteeji leyɗeele mawɗe mbayɗe no Siin e Farayse kono o dañii heen wune mawɗo no feewi !
O mahii e nder Ndakaaru mahanteeje paayodinɗe hono nokku jaagorgal cellal, Fondasiyoŋ Islamik, Otel Radinson Blu, ombo jeyaa kadi e mahooɓe boowal laaɗe diwooje mawngal Senegaal (baawal laaɗe diwooje inniraangall Belees Jaañ) to Njas ekn…, tee sosiyetee oo hannde ko mawɗo no feewi sabu nder makko ina waɗi cate joyi mawɗe, e nder leydi Senegaal. O mahii ko ina abboo e teemedere jumaa. Ko kanko kadi mahi pom gooto mawɗo e nder Ndakaaru biyeteeɗo pom Emerjaans, mo Makki Sal hooreejo leydi Senegaal innitiri Pom Aliw Arɗo Saajo Soh !
Ina wiyee wonde sosiyetee makko oo, hono CSE woni sosiyatee mahanteeje mawɗe gadano e nder Afrik, mo nganndu-ɗaa ko afriknaajo teemedere e nder teemedere (100%). Mbiyen wonde Aliw wonaa tan to bannge mahanteeje o yahri, kono hay to bannge kaalis o golliimaa heen golle tiiɗɗe, sabu e hitaande 1980 o jeyaama e Banke mo leydi Tinisii renndunoo e Senegaal ina wiyee Senegalo-Tunisienne tawi junngo makko heen ko capanɗe jeegom e nder teemedere fof (66% ) hade mum yeeytude geɗal mum Banke Maruknaajo ina wiyee Al Tijjaari wafaa Bank !
Neɗɗaagal mum. Ina teskaa e Aliw famɗude haala, wonde juulɗo kulɗo Alla, cakkatooɗo no feewi, sabu kala lewru haaraan o yaltinat askal o rokka miskineeɓe, ko o jurum deero no feewi. Won yimɓe heewɓe ɓe o walli e safaruuji haa Alla rokki ɗumen jam. Won ɓe o hajjinoyi, won ɓe o mahani. Ina teskaa e hitaande caɗeele garnooɗe hakkunde Moritani e Senegaal nganndiraaɗe ewenemaa 89, tuma nde Irkiisnaaɓe taccinaa ngaddaa Njaayeen, ko mawniiko mo o jiidi yumma ina wiyee Arɗo Muusaa Jeeri Soh waɗi otooji addoyi ɓe, nawi ɓe to wuro mum Kaaƴon wonngo e doŋre Cile Buubakara e nder Falnde Podoor, o habri Aliw kabaaru oo, ko adii nde weetata tawi ko otooji mawɗi dimndaaɗi kala ko neɗɗo ina sokla ngarii ngam faabaade ɓe wonnooɓe e caɗeele, ko adii nde Kurwaa Ruus e HCR ina ngara. Gila ndeen haa e oo ñalawmo, kala lewru haaraan o rokkat ɓe asakal, tee kala lewru koorka o tuusat ɓe ko ɓe koordi, tee omo heewi kadi rokkude ɓe jawɗi taaske.
Ɓesngu makko. Aliw to batte ɓesngu mum, ombo jogii sukaaɓe jeegom worɓe e suka debbo gooto mo jiydaani e banndiraaɓe worɓe ɓe yumma ko kanko woni afo Aliw.
Birnugol mum. Ko ñalnde alet 27 lewru ut 2017 o wirnaa to baamuule juulɓe to Yoof e nder Ndakaaru, e tawtereede hooreejo leydi Senegaal hono Makki Sal, wondude e hooreejo leydi Mali hono Ibrahiima Bubakara Keytaa, e hoohooɓe woɗɓe laamu Senegaal, wondude e yimɓe tedduɓe heewɓe gila e gollodiiɓe makko haa e koreeji makko e woɗɓe ɓe limotaaka. Hoohooɓe arnooɓe tawtoreede ɓe kaalii haalullaaji moƴƴi paytuɗi e makko sabu golle paayodinɗe ɗe o golli e dow nuunɗal e teeyre! E nder ɗuum, hooreejo leydi Senegaal hono Makki Sal inniri mbo Pom Emerjaans mo sosiyetee CSE mahnoo oo.
Muusaa Jibi Taal


text:
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Neɗɗo alaa ko waawi, Alla alaa ko ronki. Ko e laawol wonaa ngam waawde haɗde ñawu nguu yettaade neɗɗo. No aaɓnortoo ? Aaɓnortoo ko waɗde e ɓalndu neɗɗo geɗe paddorɗe, gaddanooje ɓalndu waawde haɓtaade ñawu nguu, haɗa ngu feeñde e mum : ɗuum woni nafoore feso.
Gila ko ɓooyi annduɓe ngonnoo ko jarribaade feso e dow kullon : kaawis ! feso ngoo ina yuumti no feewi, sibu, so kullel fesaama, nguɗu heɓataa ɗum haa maaya. Feso ngoo ina yuumti 100% ! Tee alaa batte goote ɗum yahdata, alaa rewam ngootam.
Jooni noon annduɓe puɗɗiima hoolkisaade feso ngoo e aadee ngam faddanaade ɗum kaaseer cikkaaɗo ina waawnoo heɓde ɗum. Kono nde anndetee mbele feso ngoo ina faddanoo aadee nguɗu, ko maa ɗoo e duuɓi keewɗi. Kono kadi ko waawnoo heen wonde fof, poolgu nattii woɗɗude. Wonande nguɗu tektekol mawngol, njeñtudi jarribo ngoo ina ɗaminaa ɗoo e 2020, woni ɗoo e duuɓi joy so heewii. Ɗoo e ndeen, annduɓe ɓee ina nganniyii huutoraade won ɗiin safaruuji ngam haɗde nguɗu, yeru yarde ñalnde aspirin ngam faddaade kaaseer tektekol mawngol, walla leɗɗe goɗɗe wonande nguɗu jofe, walla nguɗu enndu, walla baggol ekn. Eɗen njenanaa ɗoo e duuɓi garooji, nguɗu wontata ko ñawu ngu heewaani yiyeede.
BAB